title: Pélekas

text: Pélekas sijaitsee Korfun keskiosissa noin 13 kilometriä saaren pääkaupungista Korfusta lounaaseen ja noin kilometrin päässä saaren länsirannikosta. Kylä sijaitsee kukkulalla josta on hyvä näköala sekä koko saarelle että merelle. Saksan keisari Vilhelm II rakennutti kylään näköalapaikan, joka tunnetaan nimellä ”Keisarin valtaistuin”.


title: Pélekas

text: Pélekas muodostaa myös laajemman kyläyhdyskunnan (Τοπική Κοινότητα Πέλεκα, "Topikí Koinótita Péleka"), johon kuuluvat varsinaisen Pélekaksen kylän lisäksi kylät Ágios Onoúfrios, Avrámis, Glyfáda, Kokkinógeia ja Plakotó sekä Moní Yperagías Theotókou Myrtidíon -luostari. Koko yhdyskunnan väkiluku on 612.


title: Perachóra

text: Perachóra () on Kreikan kylä, joka sijaitsee Korintin kannaksella. Se kuuluu hallinnollisesti Loutráki-Perachóra-Ágioi Theódoroin kuntaan, Korinthian alueyksikköön ja Peloponnesoksen alueeseen. Aiemmin kylä kuului Loutráki-Perachóran kuntaan ja vuodesta 2011 lähtien Loutráki-Perachóra-Ágioi Theódoroin kunnan Loutráki-Perachóran kunnallisyksikköön. Kylän väkiluku on 1 141 (vuonna 2011).


title: Perachóra

text: Kylän nimi on muodostunut ilmaisusta "Peraía Chóra" (Περαία Χώρα), suomeksi ”Toisella puolella oleva maa”. Kylä on vastakkaisella puolella suhteessa antiikin Korintin kaupunkiin. Perachóran Heraion, antiikin aikainen Hera Limenian ja Hera Akraian pyhäkköalue, sijaitsee noin kahdeksan kilometriä kylästä länteen. Alueella on saattanut toimia oraakkeli.


title: Pláka (Lasíthi)

text: Pláka () on Kreikan kylä, joka sijaitsee Kreetan saaren itäosassa. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylä on osa Vroucháksen kyläyhdyskuntaa. Kylän väkiluku on 94 (vuonna 2011).


title: Pláka (Lasíthi)

text: Pláka sijaitsee Mirampéllonlahden rannalla noin 16 kilometriä Ágios Nikólaoksen kaupungista ja noin 5 kilometriä Eloúntan kylästä pohjoiseen. Se on alun perin kalastajakylä. Spinalóngan saari sijaitsee Plákan edustalla. Kylä on toiminut yhteyssatamana saarelle sen ollessa leprasiirtolana ja nykyisin kylästä pääsee saarelle päivittäin turistiveneillä.


title: Pláka (Lasíthi)

text: Pláka tunnetaan myös yhtenä kreikkalaisen televisiosarja "Saaren" ("To Nisí") tapahtuma- ja kuvauspaikoista Spinalóngan saaren ja Epáno Eloúntan kylän ohella.


title: Póros (Kefaloniá)

text: Póros () on Kreikan kylä, joka sijaitsee Kefalonián saarella. Se kuuluu hallinnollisesti Kefalonián kuntaan, Kefalonián alueyksikköön ja Jooniansaarten alueeseen. Aiemmin kylä kuului Eleiós-Prónnoin kuntaan ja vuodesta 2011 lähtien Kefalonián kunnan Eleiós-Prónnoin kunnallisyksikköön. Kylän väkiluku on 930 (vuonna 2011).


title: Póros (Kefaloniá)

text: Póroksen kylä sijaitsee Kefalonián saaren kaakkoisosassa saaren itärannikolla. Kylä on yksi Kefalonián satamista ja sieltä on yhteys muun muassa Kyllíniin Peloponnesoksen länsirannikolle sekä kesäisin myös Zákynthoksen saarelle.


title: Póros (Kefaloniá)

text: Póros muodostaa myös laajemman kyläyhdyskunnan (Δημοτική Κοινότητα Πόρου, "Dimotikí Koinótita Pórou"), johon kuuluvat varsinaisen Póroksen kylän lisäksi kylät Asprogérakas, Kampitsáta, Ríza ja Tzanáta sekä Moní Yperagías Theotókou Átrou -luostari. Koko yhdyskunnan väkiluku on 1 176.


title: Pórto Germenó

text: Pórto Germenó () eli Aigósthena (Αιγόσθενα) on Kreikan kylä, joka kuuluu hallinnollisesti Mándra-Eidyllían kuntaan, Länsi-Attikan alueyksikköön ja Attikan alueeseen. Aiemmin kylä kuului Vílian kuntaan ja vuodesta 2011 lähtien Mándra-Eidyllían kunnan Vílian kunnallisyksikköön. Kylän väkiluku on 80 (vuonna 2011).


title: Pórto Germenó

text: Pórto Germenó sijaitsee Attikan länsiosassa Korintinlahden koillisrannalla ja Kithairon-vuoren eteläpuolella. Se on perinyt virallisen nimensä Aigósthena antiikin aikaiselta Aigosthenan kaupungilta, joka sijaitsi sen alueella. Lähellä kylää on Aigosthenan linnoitus, joka on rakennettu 300- tai 200-luvulla eaa. Se on yksi parhaiten säilyneistä antiikin aikaisista linnoituksista. Muihin alueen nähtävyyksiin kuuluvat 400-luvulla rakennetun basilikakirkon sekä keskiaikaisen luostarin rauniot.


title: Rude Boy (kappale)

text: Rude Boy on barbadoslaislaulaja Rihannan kappale hänen neljänneltä, Rated R-studioalbumilta. Sen julkaisi Def Jam Reordings albumin kolmantena singlenä 19. helmikuuta 2010. Rihanna sanoitti kappaleen yhdessä StarGaten, Ester Deanin, Makeba Riddickin sekä Rob Swiren kanssa, joista Swire myös tuotti kappaleen yhdessä StarGaten kanssa. "Rude Boy" on ylätempoinen kappale, joka ottaa elementtejä dancehallista sekä raggamuffinista. Kappale sai musiikkikriitikoilta vaihtelevia vastaanottoja ristiriitaisista positiivisiin; joidenkin kutsuessa sitä albumin kohokohdaksi, niin toiset taas kritisoivat Rihannan "monotonista" ja "jäistä" laulusuoritusta.


title: Rude Boy (kappale)

text: "Rude Boy" saavutti Yhdysvaltain Billboard Hot 100-listan kärjen viideksi peräkkäiseksi viikoksi sen neljännellä listaviikolla ja se oli Rihannan kuudes Yhdysvaltain singlelistalla ensimmäisen sijan saavuttanut single. Se kansainvälisesti kaupallinen menestys, saavutettuaan listan kärkisijan Australiassa sekä pääsi viiden parhaan joukkoon Saksassa, Unkarissa, Irlannissa, Uudessa-Seelannissa, Norjassa, Puolassa, Slovakiassa sekä Isossa-Britanniassa. Kappaleeseen liittyvällä Melina Matsoukasin ohjaamalla musiikkivideolla nähdään greenscreen tekniikoita sekä lisättyä rekvisiittaa kuten täytettyä leijonaa ja seepraa. Rihanna esitti kappaleen livenä ensimmäisen kerran Pepsi Super Bowl Fan Jam-tapahtumassa Miamin South Beachillä sekä myöhemmin The Ellen DeGeneres Showssa ja issä. "Rude Boy" oli mukana myös Rihannan Last Girl on Earth, Loud ja Diamonds Tourilla.


title: Markópoulo

text: Markópoulo () voi viitata seuraaviin paikkoin Kreikassa:


title: Pórto Ráfti

text:
Pórto Ráfti (), virallisesti Liménas Markopoúlou (; kath. Λιμήν Μαρκοπούλου, "Limín Markopoúlou") on Kreikan kaupunki, joka kuuluu hallinnollisesti Markópoulo Mesogaíaksen kuntaan, Itä-Attikan alueyksikköön ja Attikan alueeseen. Kaupungin väkiluku on 9 686 (vuonna 2011).
Pórto Ráfti on Markópoulon kaupungin satama ja sijaitsee Attikan itärannikolla Ráftin lahden ympärillä. Antiikin aikana sen tienoilla sijaitsivat Prasiain, Steirian ja Myrrhinuksen demokset. Pórto Ráfti oli ennen yksi Itä-Attikan tärkeimmistä satamakaupungeista, mutta sen satama ei ole enää laajamittaisessa käytössä ympäristöongelmien vuoksi.


title: Poison (Nicole Scherzingerin kappale)

text: Poison on yhdysvaltalaisn laulaja-lauluntekijä Nicole Scherzingerin kappale hänen Killer Love-debyyttialbumilta. Se julkaistiin albumin ensimmäisenä singlenä 25. lokakuuta 2010. Kappaleen tuottivat RedOne, BeatGeek sekä Jimmy Joke ja se on selvästi erilainen Scherzingerin aiempiin soolouran julkaisuihin verrattuna. "Poison" on varustettu voimakkailla syntetisaattoreilla sekä pulssaavalla dancepopbiitillä. Se julkaistiin digitaalisesti kahden raidan latauksena sekä seitsemän raidan remix extended playillä.


title: Poison (Nicole Scherzingerin kappale)

text: "Poison" on saanut yleisesti ottaen pääosin positiivisen vastaanoton monilta musiikkikriitikoilta jotka yllättyivät hänen uudesta äänestä sekä kappaleella esiin tulevasta energiasta kun taas jotkut kokivat kappaleen olevan liian yleinen. Shwerzinger esitti "Poisonin" livenä The X Factorin seitsemännellä tuotantokaudella 28. marraskuuta 2010. Sekä ohjeman tuomaristo että studioyleisö antoivat hänelle raikuvat suosionosoitukset.


title: Poison (Nicole Scherzingerin kappale)

text: Kappaleeseen liittyvällä Joseph Kahnin ohjaamalla musiikkivideolla nähdään naissupersankarin roolissa sekä vaihtelemassa persoonallista rooliaan hyvän ja pahan tytön välillä. Kappale sisältää samanlaisuuksia toisen Kahnin ohjaaman, Britney Spearsin kappaleen Toxic kanssa. "Poison" saavutti Britannian singlelistan kolmannen sijan, muodostuen Scherzingerin toiseksi menestyneimmäksi kappaleeksi sooloartistin uralla. Tämän lisäksi kappale saavutti listan seitsemännen sijan Irlannissa, jossa siitä myös tuli hänen korkeimmalle sijoittunut single. Kappale saavutti listan ensimmäisen sijan myös Skotlannissa joka oli Scherzingerin ainoa maailamlaajuisesti ensimmäisen sijan saavuttanut single.


title: Niclas Grönholm (autourheilija)

text: Niclas Grönholm (s. 29. toukokuuta 1996) on suomalainen autourheilija. Hän on Marcus Grönholmin poika ja Ulf Grönholmin pojanpoika. Grönholm on ajanut mm. jokamiehenluokkaa, Crosscartia sekä rallicrossin SM-sarjaa. Hän voitti kaudella 2014 Rallicrossin SM-pronssia Autokrossi-luokassa. Kaudella 2015 hän voitti Suomen mestaruuden Super Car -luokassa.


title: Niclas Grönholm (autourheilija)

text: Kaudella 2017 Grönholm ajoi rallicrossin MM-sarjaa isänsä johtamassa GRX-tallissa.


title: Peer Kluge

text: Peer Kluge (s. 22. marraskuuta 1980 Frankenberg) on saksalainen jalkapalloilija, pelipaikaltaan keskikenttäpelaaja. Hän edustaa kaudella 2014–2015 3. Ligassa pelaavaa DSC Arminia Bielefeldiä.


title: Peer Kluge

text: Kluge aloitti jalkapallon pelaamisen vuonna 1987 Chemnitzer FC:ssä, jossa hän nousi ammattilaiseksi ja pelasi aina vuoteen 2001 asti. Hän on pelannut Bundesliigassa 220 ottelua edustaen Borussia Mönchengladbachia, 1. FC Nürnbergiä, FC Schalke 04:ää ja Hertha BSC:tä. 2. Bundesliigassa hän on pelannut 97 ottelua Chemnitzer FC:ssä, 1. FC Nürnbergissä ja Hertha BSC:ssä. Kluge voitti Saksan cupin Schalke 04:ssä kaudella 2010–2011.


title: Kaarle Kurki-Suonio

text: Kaarle Veikko Johannes Kurki-Suonio (s. 28. tammikuuta 1933 Hämeenlinna) on suomalainen fyysikko ja Helsingin yliopiston professori emeritus.


title: Kaarle Kurki-Suonio

text: Kurki-Suonio on tutkinut kristallografiaa, erityisesti kiteitä ja elektronijakaumaa kiteissä.


title: Kaarle Kurki-Suonio

text: Kurki-Suonio toimi 1960-luvulla Helsingin yliopiston fysiikan dosenttina. Apulaisprofessoriksi hänet nimitettiin vuonna 1969, ylimääräiseksi professoriksi 1973 ja varsinaiseksi professoriksi 1977. Helsingin yliopiston fysiikan laitoksen esimiehenä hän toimi vuosina 1984–1988.


title: Kaarle Kurki-Suonio

text: Professorina Kurki-Suonio keskittyi erityisesti fysiikan opettajien koulutukseen. Hän on myös laatinut fysiikan oppikirjoja sekä lukion että yliopiston käyttöön, osan niistä yhdessä toisen puolisonsa Riitta Kurki-Suonion kanssa. Hän on laatinut myös fysiikan asemaa koulujen oppiaineena, sen opetusmenetelmiä ja opetukseen liittyviä ongelmia käsittelevän teoksen "Fysiikan merkitykset ja rakenteet". Vuonna 2012 hänelle myönnettiin Suomen tietokirjailijat ry:n Oppikirjailijapalkinto.


title: Kaarle Kurki-Suonio

text: Kurki-Suonio toimi Suomen fyysikkoseuran puheenjohtajana 1965-1967. Hän toimi myös Arkhimedes-lehden toimittajana 1970-1987, osan ajasta lehden varapäätoimittajana. Hän on toiminut myös Valtion tiedekomitean jäsenenä.


title: Kaarle Kurki-Suonio

text: Kurki-Suonio on toiminut vuosina 1971–1978 myös Helsingin seurakuntayhtymän kirkkovaltuuston ja vuosina 1968-1979 Lauttasaaren seurakunnan kirkkoneuvoston jäsenenä.


title: Kaarle Kurki-Suonio

text: Kurki-Suonio on toiminut vuosina 1981-1987 Kristallografian Kansainvälisen Unionin (IUCr) pääsihteerinä.


title: Kaarle Kurki-Suonio

text: Kurki-Suonio on pitänyt myös esitelmiä ja julkaissut lehtikirjoituksia, joissa hän on pohdiskellut luonnontieteen ja kristinuskon suhdetta toisiinsa. Hänen mukaansa ne eivät oikein ymmärrettyinä ole ristiriidassa keskenään.


title: Kaarle Kurki-Suonio

text: Kaarle Kurki-Suonio kuuluu Krohnin sukuun, jonka jäsenistä osa on suomalaistanut nimensä Kurki-Suonioksi. Hänen vanhempansa olivat lääkäri Ensio Kurki-Suonio sekä pianisti ja kirjailija Aino Kurki-Suonio (o.s. Vartia).


title: Kaarle Kurki-Suonio

text: Kaarle Kurki-Suonion ensimmäinen puoliso vuosina 1954–1985 oli Tarja o.s. Ruokosalmi, toinen vuosina 1986–1998 filosofian lisensiaatti Riitta Kurki-Suonio, o.s. Sälke. Ensimmäisestä avioliitostaan hänellä on neljä, jälkimmäisestä kaksi lasta.


title: Australia Eurovision laulukilpailussa

text: Australia teki debyyttinsä Eurovision laulukilpailussa 2015, johon EBU kutsui sen mukaan kilpailun 60-vuotisjuhlien kunniaksi. SBS-televisioasema on lähettänyt kilpailuja Australiassa vuodesta 1983 lähtien. Edellisen vuoden kilpailussa toisen semifinaalin väliaikanumerona oli Australian esittely ja Jessica Mauboyn esittämä kappale "Sea of Flags".


title: Australia Eurovision laulukilpailussa

text: Australia pääsi suoraan finaaliin, jotta sen mukaantulo ei heikentäisi semifinaaleissa kilpailevien maiden jatkoonpääsymahdollisuuksia. Australian tuomaristo äänesti finaalin lisäksi molemmissa semifinaaleissa, ja myös puhelinäänestyksen mahdollisuuksia tutkittiin. Australia sijoittui ensikertalaisena kilpailussa viidennelle sijalle, ja sai yhteensä 196 pistettä.


title: Australia Eurovision laulukilpailussa

text: Australian oli alun perin tarkoitus osallistua Eurovision laulukilpailuun vain vuonna 2015. Silloin sovittiin kuitenkin, että jos Australia voittaa, se saa lähettää edustajan myös seuraavan vuoden kilpailuun, jonka SBS järjestäisi Euroopassa yhteistyössä jonkin eurooppalaisen televisioyhtiön kanssa. Australia osoitti kiinnostusta osallistua jatkossakin Eurovision laulukilpailuun. Euroopan yleisradiounioni EBU ja australialainen televisioyhtiö SBS ovat jo neuvotelleet Australian vakituisesta osallistumisesta euroviisuihin, ja marraskuussa 2015 EBU tiedotti, että Australia osallistuu myös vuoden 2016 Eurovision laulukilpailuun. Vuoden 2015 käytännöstä poiketen Australia ei pääse suoraan finaaliin, vaan joutuu kilpailemaan finaalipaikasta semifinaalissa. Sitä, tuleeko Australiasta vakituinen osallistujamaa, ei vielä päätetty.


title: Australia Eurovision laulukilpailussa

text: 21. maaliskuuta 2016 EBU ilmoitti, että se on tehnyt sopimuksen SBS:n kanssa, jonka mukaan Australia alkaisi yhdessä 20 aasialaisen maan kanssa järjestämään aasialaista formaattia Euroviisuista. Tämä saattaa vaikuttaa Australian osallistumiseen Euroviisuissa. Australia ei ole EBU:n täysmääräinen jäsen, mikä voi rajoittaa maan osallistumisoikeutta pitkällä tähtäimellä.


title: Australia Eurovision laulukilpailussa

text:
Vuonna 2008 päätettiin ottaa käyttöön kahden semifinaalin järjestelmä, jossa suurimmat rahoittajamaat ja edellisen vuoden voittaja ovat automaattisesti finaalissa. Kaikki muut valtiot kilpailevat finaalipaikasta kahdessa semifinaalissa, joista jatkoon pääsee yhteensä 20 maata. Vuosina 2004–2010 Espanja, Iso-Britannia, Ranska ja Saksa pääsivät automaattisesti finaaliin. Italia palasi kisoihin vuonna 2011 ja isona rahoittajamaana on automaattisesti finaalissa.
Vuonna 2016 otettiin käyttöön uusi pisteidenlaskujärjestelmä, jolla halutaan pitää jännitys loppuun asti. Ennen vuotta 2016 voittaja saattoi selvitä jo hyvin varhaisessa vaiheessa pisteidenlaskua. Tämän ja usein moititun pisteiden vääristymisen takia haluttiin antaa molemmille äänestysryhmille täysin oma valta, joten pisteet jaettiin. Uudessa systeemissä jokaisen osallistujamaan raadit antavat pisteet 1-8, 10 ja 12. Sen jälkeen puhelinäänet julistetaan könttäsummina. Näin ollen voittaja selviää vasta kun eniten puhelinääniä saanut maa saa pisteet.


title: Australia Eurovision laulukilpailussa

text: Ainoastaan finaalissa annetut pisteet näkyvät taulukossa.


title: Jar of Hearts

text: Jar of Hearts on yhdysvaltalaisen laulaja-lauluntekijä Christina Perrin kappale. Se julkaistiin iTunesissa digitaalisesti ladattavana 27. heinäkuuta 2010, viikkoa myöhemmin sen debyytistä televisio-ohjelmassa Tanssi jos osaat. Kappale on mukana Perrin debyytti EP:llä, The Ocean Way Sessionsilla sekä tulee ilmestymään Perrin Lovestrong-debyyttialbumilla.


title: Jar of Hearts

text: Kappaleen sanoittivat Christina Perri, Drew Lawrence, sekä Barrett Yeretsian. Perri sai inspiraation kappaleeseen todellisuudessa kokemastaan kokemuksesta ihastuksensa kanssa, joka halusi herättää hajonneen suhteen uudelleen henkiin. Debyyttiesityksen jälkeen kappale julkaistiin iTunesissa, jossa se myöhemmin nousi viikossa kahdenkymmenen parhaan joukkoon.


title: Jar of Hearts

text: Perri oli vielä allekirjaamaton kappaleen julkaisun aikoihin, joka aiheutti runsaasti keskustelua kriitikkojen välillä jotka muutoin kehuivat kappaletta. Se pääsi Yhdysvalloissa ja Kanadassa virallisten singlelistojen 17.- ja 21. sijalle. Kappaletta myytiin julkaisuviikkonsa aikana 47 500 latausta.


title: Jar of Hearts

text: Kappale julkaistiin Isossa-Britanniassa vuonna 2011 ja se pääsi Britannian singlelistan neljännelle sijalle. Se vietti yhteensä 31 viikkoa neljänkymmenen parhaan joukossa sekä vaikuttavat 48 viikkoa 75 parhaan joukossa. Myöhemmin kappale palkittiin platinalla myytyään 600 000 kopiota. Lokakuun 2014 puolivälissä kappaletta oli myyty Isossa-Britanniassa yhteensä 980 000 kopiota.


title: Jar of Hearts

text: Vuonna 2011 se oli Iso-Britannian vuoden yhdenneksitoista myydyin single.


title: Peter Niemeyer

text: Peter Niemeyer (s. 22. marraskuuta 1983 Mettingen) on saksalainen jalkapalloilija, pelipaikaltaan keskikenttäpelaaja. Hän edustaa kaudella 2014–2015 Bundesliigassa pelaavaa Hertha BSC:tä. Niemeyer on 191 senttimetriä pitkä ja painaa 83 kilogrammaa.


title: Peter Niemeyer

text: Niemeyer aloitti ammattilaisuransa Alankomaiden Eredivisien FC Twentessä, jossa hän pelasi vuosina 2002–2007. Tammikuussa 2007 Niemeyer siirtyi Bundesliigan Werder Bremeniin, jossa hän saavutti UEFA-cupin toisen sijan kaudella 2008–2009 sekä Saksan cup -mestaruuden 2008–2009 ja cupin toisen sijan 2009–2010. Bundesliigassa hän kuitenkin pelasi kolmen ja puolen kauden aikana vain 32 ottelua. Kesällä 2010 Niemeyer siirtyi Hertha BSC:hen, jossa hän on saanut selvästi enemmän vastuuta pelaten ensimmäisten neljän kautensa aikana 104 sarjaottelua.


title: Sukunimet (kirja)

text: Sukunimet on Pirjo Mikkosen ja Sirkka Paikkalan kirjoittama ja Otavan kustantama hakuteos, joka esittelee suomalaisia sukunimiä. Alun perin se julkaistiin vuonna 1984 Suomen kielen sanakirjojen 6. osassa "Suomalainen nimikirja", joka sisältää myös Kustaa Vilkunan etunimikirjan "Etunimet". Kirjasta otettiin vuonna 1985 eripainos nimellä "Suuri suomalainen nimikirja", ja tästä ilmestyi vuonna 1988 uudistettu laitos "Uusi suomalainen nimikirja". Vuonna 1992 teoksen sukunimiosa ilmestyi erikseen nimellä "Sukunimet" ja seuraavana vuonna nimellä "Suomalaiset sukunimet". Vuonna 1996 Pirjo Mikkosen ja Sirkka Paikkalan sukunimikirja sekä Kustaa Vilkunan Etunimet-kirja ilmestyivät taas samoissa kansissa, tällä kertaa nimellä "Joka kodin suuri nimikirja". Sukunimet-kirjan vuonna 2000 ilmestyneestä kolmannesta laitoksesta 93 % suomalaista nimeä kantavista löytää tietoja sukunimestään.


title: Jacques Burger

text: Jacques Burger (s. 29. heinäkuuta 1983 Windhoek) on namibialainen rugby union -pelaaja. Hän edustaa Englannin valioliigassa pelaavaa Saracens FC:tä. Burger on 188 senttimetriä pitkä ja painaa 105 kilogrammaa.


title: Jacques Burger

text: Burgerin ensimmäinen seura oli Etelä-Afrikan sarjan Griquas, jota hän edusti vuodet 2005-2007. Vuodet 2007-2008 Burger edusti Ranskan alasarjoissa pelannutta Aurillacia. Vuonna 2008 Burger palasi takaisin Etelä-Afrikkaan, jossa hän edusti Blue Bullsia vuodet 2008-2010 tehden 25 pelaamassaan ottelussa kymmenen maalia.


title: Jacques Burger

text: Vuonna 2010 Burger siirtyi Englannin valioliigan Saracens FC:hen, jonka paidassa hän voitti kaudella 2010-2011 Englannin mestaruuden. Hänet valittiin tuolla kaudella fanien vuoden pelaajaksi.


title: Jacques Burger

text: Burger on pelannut Namibian maajoukkueesta vuodesta 2004 asti ja toimii nykyisin myös sen kapteenina. Hän on pelannut maajoukkueessa 30 ottelua tehden 25 maalia. Vuoden 2011 MM-kilpailuissa hänet valittiin turnauksen viiden parhaan pelaajan joukkoon.


title: I Like It

text: I Like It on espanjalaislaulaja Enrique Iglesiasin kappale hänen ensimmäiseltä monikieliseltä studioalbumilta "Euphoria". Sillä vierailee yhdysvaltalaisräppäri Pitbull. Molemmat artistit sanoittivat tämän electropop-kappaleen yhdessä RedOnen kanssa, joka myös tuotti sen. Kappale sisältää samplen Lionel Richien vuonna 1983 julkaistusta kappaleesta "All Night Long (All Night)". "I Like It" julkaistiin singlenä 3. toukokuuta 2010. Kappale oli myös mukana MTV:n realitysarjassa "Jersey Shore". Versio jossa Pitbull ei ole mukana, löytyy myös "Euphorian" kansainväliseltä julkaisulta. Kappale julkaistiin myös "Jersey Shoren" soundtrack-levyn ensimmäisenä singlenä. Se oli myös Airtel 2010 Champions League Twenty20:n virallinen kappale. Se on myynyt jo pelkästään Yhdysvalloissa neljä miljoonaa, sekä maailmanlaajuisesti yli kuusi miljoonaa kappaletta.


title: Matthias Castreen

text: Matthias Castreen (3. maaliskuuta 1693 Virrat − 22. kesäkuuta 1771 Paltamo) oli Kajaanin kihlakunnan kruununvouti ja Kajaanin pormestari. Castreen oli tunnetun pohjalais-kainuulaisen Castrénin pappis- ja lakimiessuvun kantaisä. Hänen isänsä oli Pälkäneen kirkkoherra Olaus Castrenius.


title: Matthias Castreen

text: Opiskeltuaan Turun akatemiassa Castreen siirtyi suuren Pohjan sodan sytyttyä Tukholmaan ja antautui sotilasuralle. Hän palveli sekä laivastossa että tykistössä. Castreen jäi tanskalaisten vangiksi 1715, mutta onnistui pakenemaan. Vuodesta 1716 hän palveli Pohjanmaan jalkaväkirykmentissä ja yleni vääpeliksi. Castreen oli harvoja suomalaisia karoliineja, jotka selvisivät hengissä Karl Gustaf Armfeltin epäonnisella sotaretkellä Norjan tuntureilla talvella 1718−1719. Vuonna 1740 kuningas ylensi hänet luutnantiksi.


title: Matthias Castreen

text: Vuonna 1725 Matthias Castreen sai nimityksen Kajaanin kihlakunnan kruununvoudiksi ja seuraavana vuonna myös Kajaanin pormestariksi. Hän vastasi kihlakuntansa itäisen rajan puolustuksesta ja rajan yli tapahtuvasta kanssakäymisestä ja kaupasta. Hän onnistui pitämään alueen rauhallisena ja solmimaan hyvät neuvotteluyhteydet venäläisiin paikallisviranomaisiin. Castreen kehitti kihlakuntansa taloudellisia oloja edistämällä maanviljelystä, karjanhoitoa sekä tervan tuotantoa. Kansanopetuksen tehostamiseksi hän myötävaikutti Kuhmon kappeliseurakunnan perustamiseen vuonna 1754. Matthias Castreenia voidaan pitää Kainuun alueen vaikutusvaltaisimpana virkamiehenä 1700-luvulla.


title: Matthias Castreen

text: Matthias Castreenin poikia olivat tuomari Christer Castrén, joka seurasi isäänsä kruununvoutina ja pormestarina, sekä Kemin kirkkoherra Eric Castrén. Matthias Castreen oli 1900-luvulla Suomen pääministereinä toimineiden Kaarlo Castrénin ja Urho Castrénin yhteinen esi-isä: Kaarlo oli Christerin ja Urho Ericin pojanpojanpojanpoika.


title: Club Can’t Handle Me

text: Club Can’t Handle Me on yhdysvaltalaisräppäri Flo Ridan kappale, jolla vierailee ranskalainen DJ David Guetta sekä Nicole Scherzinger (joka on kreditoimaton). Se julkaistiin digitaalisesti ladattavana singlenä iTunesissa 28. kesäkuuta 2010 elokuvan Step Up 3D soundtrack-albumin johdantosinglenä ja se on sisällytetty myös Flo Ridan kolmannelle, Only One Flo (Part 1)-studioalbumille.


title: Club Can’t Handle Me

text: Kappale saavutti listan kärjen Irlannissa, Puolassa, Portugalissa sekä Isossa-Britanniassa ja pääsi viiden parhaan joukkoon Australiassa, Belgian Flanderissa, Kanadassa, Suomessa, Saksassa, Uudessa-Seelannissa sekä Alankomaissa. Yhdysvalloissa kappale pääsi Billboard Hot 100-listan sijalle yhdeksän. Joulukuussa 2013 kappaletta oli myyty Yhdysvalloissa yli kolme miljoonaa kopiota. Kappaleen musiikkivideo kuvattiin Los Angelesissä ja sen ohjasi Marc Klasfeld.


title: Sober (Pinkin kappale)

text: Sober on yhdysvaltalaisen laulaja-lauluntekijä Pinkin kappale hänen viidenneltä, Funhouse-studioalbumilta. Sen sanoittivat Pink sekä Kara DioGuardi, vastaavien sanoittajien ollessa Nate "Danja" Hills sekä Marcella Araica. Tuotannosta puolestaan vastasivat Danja, Tony Kanal sekä Jimmy Harry. Kappale julkaistiin albumin toisena singlenä 31. lokakuuta 2008, ensin digitaalisesti ladattavana sekä myöhemmin Yhdysvaltain radiokanavilla 1. joulukuuta 2008. Lajityypiltään voimapop-kappale kertoo hiljaisesta tunteesta olla selvin päin, jossa laulaja väittää että se olisi paha valinta.


title: Sober (Pinkin kappale)

text: Kappale sai pääosin myönteisiä vastaanottoja musiikkikriitikoilta, jotka kommentoivat kappaleen olevan sydämellinen ja jotkut kehuivat jopa sen sanallista sisältöä. Muutamat kriitikot kuitenkin hyljeksivät kappaleen, sanoen sitä tyyliltään lähes samanlaiseksi musiikiksi kuin mitä hänen aiemmat kappaleensa. Myöhemmin kappale voitti Grammy-palkinnon vuoden 2010 palkintogaalassa kategoriassa "Paras naispoplaulajan esitys". Kaupallisesti "Sober" oli menestys listoilla, saavutettuaan listan kymmenen parhaan joukon yli kolmessatoista valtiossa, samalla kun se saavutti Yhdysvalloissa kahdenkymmenen parhaan joukon sekä Billboardin Adult Top 40-listan. Kappaleeseen liittyvän musiikkivideon ohjasi Jonas Åkerlund ja videolla näytetään kun Pink on juhlissa hänen kaksoisolentonsa kanssa.


title: Elizabeth McLaughlin

text: Elizabeth Sarah McLaughlin (s. 2. lokakuuta 1993 Morgantown, Länsi-Virginia) on yhdysvaltalainen näyttelijä ja malli. Hän on näytellyt tv-sarjoissa "Ruma Betty", "Dexter" ja "Melissa & Joey", sekä pääroolia elokuvassa "The Clique" (2008). McLaughlin tullaan näkemään tv-sarjassa "Valehtelevat viettelijät" Lesli Stonen roolissa vuonna 2015.


title: Elizabeth McLaughlin

text: Nuorena McLaughlin näytteli teatteriryhmässä kotikaupungissaan Tampassa, Floridassa. Hän liittyi myös paikalliseen ammatilliseen näyttämökuoroon.


title: Samuel Gyldenstolpe

text: Samuel Gyldenstolpe eli "Samuel Michaelis, nobilis" (24. lokakuuta 1649 Turku – 9. huhtikuuta 1692 Turku) oli suomalainen Turun akatemian käytännöllisen filosofian professori.


title: Samuel Gyldenstolpe

text: Gyldenstolpen vanhemmat olivat Turun hovioikeuden asessori, professori Mikael Wexionius, aateloituna 1650 Gyldenstolpe (1609–1670) ja Susanna Crucimontanus. Hän pääsi ylioppilaaksi Turussa 1660 tai 1661 ja opiskeli Turun akatemiassa. Hän teki ulkomaanmatkan 1676


title: Samuel Gyldenstolpe

text: Gyldenstolpe oli Tukholman ja Södermanlandin maakunnan inspehtorina nähtävästi vuonna 1671 ja Södermanlandin ja Närken maakuntien inspehtorina 1679. Hänestä tuli Turun akatemian kirjastonhoitaja 1668 ja käytännöllisen filosofian (valtiotieteen ja historian) professori 1671. Gyldenstolpe pidätettiin virantoimituksesta salavuoteuden takia mutta hän pääsi palaamaan virkaansa 1680. Viimeksi Gyldenstolpe toimi Ylä-Satakunnan kihlakunnan tuomiokunnan tuomarina 1681–1691.


title: Törnävän sairaala

text: Törnävän sairaala on Seinäjoen Törnävällä sijaitseva vanha sairaala-alue, jonka vanhin osa rakennettiin 1920-luvulla piirimielisairaalaksi. Törnävän sairaala toimi psykiatrisena sairaalana vuoteen 1990 saakka, jolloin mielisairaalaverkkoa harvennettiin. Vanhin osa Törnävän sairaalasta toimii nykyisin osana Seinäjoen keskussairaala-aluetta, joka kuuluu valtakunnallisesti merkittäviin rakennettuihin ympäristöihin. Sen eteläpuolella sijaitseva 1950- ja 1960-lukujen vaihteessa rakennetussa B-mielisairaalassa eli Koskenalan sairaalassa on nyt Seinäjoen Steinerkoulu ja asuntolatoimintaa.


title: Törnävän sairaala

text: Törnävän sairaala sijaitsee Östermyran kartanon entisen Ruutitehtaan puiston vieressä lähellä Seinäjoen rantaa. Vanhin osa, A-sairaala, rakennettiin 1920-luvulla ja myös Koskenalan sairaalana tunnettu B-sairaala 1950- ja 1960-lukujen vaihteessa. Niiden ja Kyrkösjärven tekoaltaan väliselle metsäiselle rinteelle rakennettiin 1970-luvulta alkaen Seinäjoen keskussairaala, jonka osana myös entisen Törnävän sairaalan rakennukset toimivat.


title: Törnävän sairaala

text: Törnävän sairaala toimi ensin nimellä Seinäjoen Piirimielisairaalat, sitten nimellä Seinäjoen Piirimielisairaala. Vuonna 1953 siitä tuli Seinäjoen keskusmielisairaala A- ja B-sairaaloineen. 1960-luvulla nimi muuttui Törnävän sairaalaksi.


title: Törnävän sairaala

text: Vuonna 1913 päätettiin rakentaa Etelä-Pohjanmaan suomenkielisiä kuntia varten piirimielisairaala, ja vuonna 1915 se päätettiin sijoittaa Seinäjoelle. Ensimmäiset 60-paikkaisen sairaalan suunnitelmat teki yleisten rakennusten ylihallituksen arkkitehti E. A. Kranck, mutta rakentamiseen päästiin vasta sosiaalihallituksen arkkitehti Axel Mörnen tekemien satapaikkaisen sairaalan piirustusten perusteella. Ensimmäinen sairaalarakennus valmistui 1923, toinen 1924–1925, kolmas 1930 sekä osastot kaatumatautisia ja tylsämielisiä varten 1928 ja 1929. Ne ja alueelle johtavan Björkenheimintien sillan urakoi Oy Constructor Ab.


title: Törnävän sairaala

text: 1950-luvulla alueelle rakennettiin muun muassa hallintorakennus, kappeli ja henkilökunnan asuntoja arkkitehtitoimisto Cedercreutz ja Railon suunnittelemina.


title: Törnävän sairaala

text: Vuoden 1953 mielenterveyslain myötä Suomen mielisairaalat jaettiin A-mielisairaaloihin sekä kroonisten ja rauhallisten potilaiden B-mielisairaaloihin. B-sairaalan eli Koskenalan sairaalan rakennukset rakennettiin 1950- ja 1960-lukujen vaihteessa vanhan sairaala-alueen eteläpuolelle. Alueita yhdistää pitkä koivukuja, Simunantie.


title: Törnävän sairaala

text: Vuonna 1985 Törnävässä oli 681 paikkaa, jotka oli jaettu 20 osastoksi. Pitkäaikaispsykiatrian osastoja oli kahdeksan, joista seitsemän oli suljettuja osastoja. Suljetuilla osastoilla hoidettiin tavallisesti skitsofreniaa sairastavia. Pitkäaikaisosastolla 9 hoidettiin skitsofreniaa sairastavia miehiä. Sen toiminnalla ei ollut selkeitä kuntouttavia tavoitteita, vaan potilaille järjestettiin vain ajankuluksi toimintaa, kuten liikunta-, taide- ja työterapiaryhmiä.


title: Törnävän sairaala

text: Vuonna 1984 henkilökunta teki opintomatkan Hesperiaan, minkä jälkeen päätettiin aloittaa myös vastuutasojärjestelmään perustuva kuntouttava ohjelma. Siihen kuului myös seurantalomakkeiden täyttö. Seuraavana vuonna osastolla ohjattiin myös naisia. Vuosina 1985−1999 osastolla 9 arvioitiin ilmapiiriä yhteensä 13 kertaa. Vuonna 1985 aloitettiin myös ensimmäiset seurantatutkimukset, joissa seurattiin kahden vuoden aikana kymmentä potilasta haastattelemalla heitä. Seurantapotilaiden kokemusten on sanottu olleen pääosin myönteisiä, mutta tulokset jätettiin raportoimatta kirjallisesti vedoten kohderyhmän pieneen kokoon.


title: Johan Thorwöste

text: Johan Thorwöste eli "Johannes Johannis, Nylandus" (noin 1680 – 27. elokuuta 1750 Taivassalo) oli suomalainen kirkkoherra ja Turun akatemian fysiikan professori ja rehtori.


title: Johan Thorwöste

text: Thorwösten vanhemmat olivat Fiskarsin patruuna Johan Thorwöste (k. 1712) ja Helena Rosendal. Hän pääsi ylioppilaaksi Turussa 1690 ja opiskeli Turun akatemiassa valmistuen filosofian maisteriksi 1703. Thorwöste vihittiin papiksi Turun hiippakunnassa 1729.


title: Johan Thorwöste

text: Thorwöste oli Turun akatemian toisena filosofian apulaisena vuodesta 1707 ja fysiikan professorina 1720–1736. Hän oli samalla palkkapitäjänsä Liedon kirkkoherrana vuodesta 1728 astuen virkaan 1729 sekä Turun tuomiokapitulin jäsenenä 1729–1736. Thorwöste toimi Turun akatemian rehtorina 1728–1729. Viimeksi hän oli Taivassalon kirkkoherrana vuodesta 1736 alkaen.


title: Johan Thorwöste

text: Thorwöste oli naimisissa vuoteen 1746 Brita Wetterin (k. 1746) kanssa ja vuodesta 1748 Katarina Rungénin kanssa.


title: Valentina Nappi

text: Valentina Nappi (s. 6. marraskuuta 1990, Scafati, Italia) on italialainen pornonäyttelijä ja malli. Aikuisviihdeuran hän aloitti vuonna 2011.


title: Valentina Nappi

text: Nappi valittiin kesäkuussa 2012 Italian Playboyn "Playmateksi". Marraskuussa 2013 hän oli Penthousen kansikuvatyttönä.


title: Valentina Nappi

text: Nappi kirjoittaa kolumnia italialaiseen MicroMega-uutislehteen.


title: Nicole Aniston

text: Nicole Aniston (s. 9. syyskuuta 1987 Temecula, Kalifornia, Yhdysvallat) on yhdysvaltalainen pornonäyttelijä. Uransa hän aloitti vuonna 2012. Elokuussa 2012 hän oli Penthousen kansikuvatyttönä.


title: Candy Manson

text: Candy Manson (s. 11. lokakuuta 1983 Chicago, Illinois, Yhdysvallat) on yhdysvaltalainen pornonäyttelijä. Uransa hän aloitti vuonna 2006.


title: Luscious Lopez

text: Luscious Lopez (s. 11. syyskuuta 1981 Santa Cruz, Kalifornia, Yhdysvallat) on yhdysvaltalainen pornonäyttelijä. Uransa hän aloitti vuonna 2004.


title: Jenna Presley

text: Jenna Presley (s. 1. huhtikuuta 1987 Chula Vista, Kalifornia, Yhdysvallat) on yhdysvaltalainen entinen pornonäyttelijä. Uransa hän aloitti vuonna 2005 ja lopetti vuonna 2012.


title: Nicolas Petan

text: Nicolas Petan (s. 22. maaliskuuta 1995 Vancouver, Brittiläinen Kolumbia, Kanada) on kanadalais-italialainen jääkiekkoilija, joka pelaa NHL-joukkue Winnipeg Jetsin organisaatiossa. Petan on pelipaikaltaan keskushyökkääjä, mutta hän osaa pelata myös laidassa. Petanin vahvuuksiin kuuluu pelintekeminen, luovuus ja vastustajien haastaminen. Hänen heikkouksiinsa kuuluu pieni koko ja voiman puute, mutta Petan korvaa puutteensa usein liikkuvuudellaan.


title: Nicolas Petan

text: Petan on North Shore Winter Clubin kasvatti. Hän toimi joukkueen kapteenina PCBHL-junioriliigassa kaudella 2009–2010, jonka jälkeen Portland Winterhawks varasi Petanin 16. pelaajana kesällä 2010. Hän pelasi kauden 2010–2011 vielä pääasiassa BCMML-liigan Greater Vancouver Canadiansissa, jonka paras pistemies ja syöttäjä Petan oli tehoilla 19+30=49. Hänet valittiin kauden päätteeksi liigan ensimmäiseen tähdistökentälliseen. Petan edusti kauden aikana myös Brittiläistä Kolumbiaa Kanadan talvikisoissa voittaen kultaa. Hän jakoi joukkueensa sisäisen syöttöpörssin voiton Evan Morrisonin ja Anthony Duclairin kanssa. Kausi 2011–2012 oli Petanille varsinainen tulokaskausi WHL:ssä ja hän teki 61 runkosarja- ja 22 playoff-ottelussa tehot 14+21=35. Petan eteni Winterhawksin kanssa aina WHL:n finaaleihin saakka, jotka vei kuitenkin Edmonton Oil Kings otteluvoitoin 4–3.


title: Nicolas Petan

text: Kaudella 2011–2012 Petan voitti tehoilla 46+74=120 koko WHL:n syöttöpörssin ja jakoi pistepörssin voiton joukkuetoverinsa Brendan Leipsicin kanssa. Leipsic vei kuitenkin suuremman maalimääränsä turvin Bob Clarke Trophyn, kuten myös CHL Top Scorer Awardin. Petan voitti myös WHL:n tehotilaston lukemalla +68. Kevään 2013 pudotuspeleissä hän oli tehoilla 9+19=28 liigan paras syöttäjä ja sijoittui pistepörssissä toiseksi edellään vain Ty Rattie. Petan voitti kauden päätteeksi WHL:n mestaruuden, Ed Chynoweth Cupin ja valittiin liigan läntisen konferenssin ensimmäiseen tähdistökentälliseen. Winterhawks eteni myös Memorial Cupin finaaliin, jonka vei kuitenkin QMJHL-joukkue Halifax Mooseheads lukemin 4–6. Petan voitti turnauksen syöttöpörssin yhdeksällä syöttöpisteellään. Hän pelasi kauden aikana myös CHL Top Prospects Gamessa ja valittiin 17. maaliskuuta 2013 CHL:n viikon pelaajaksi.


title: Nicolas Petan

text: Winnipeg Jets varasi Petanin toisella kierroksella 43. pelaajana . Hän teki saman vuoden joulukuussa kolmivuotisen tulokassopimuksen seuran kanssa. Petan nousi kaudella 2013–2014 Winterhawksin varakapteeniksi. Hän voitti jälleen tehoilla 35+78=113 WHL:n syöttöpörssin ja sijoittui pistepörssissä toiseksi edellään vain Spokane Chiefsin Mitch Holmberg. Petan eteni Winterhawksin kanssa WHL:n finaaleihin, mutta mestaruuden vei kuitenkin Edmonton Oil Kings otteluvoitoin 4–3. Hänet valittiin kauden päätteeksi liigan läntisen konferenssin ensimmäiseen tähdistökentälliseen. Kaudella 2014–2015 Petan nousi joukkueensa kapteeniksi. Hän oli Winterhawksin paras syöttäjä ja toiseksi paras pistemies Oliver Bjorkstrandin jälkeen. Petan sijoittui WHL:n pistepörssissä seitsemänneksi. Hän jakoi koko liigan kevään 2015 pudotuspelien pistepörssin voiton Kelowna Rocketsin Leon Draisaitlin kanssa. Petan valittiin kauden päätteeksi WHL:n itäisen konferenssin toiseen tähdistökentälliseen.


title: Nicolas Petan

text: Petan on Portland Winterhawksin seurahistorian kaikkien aikojen runkosarjan viidenneksi paras pistemies tehtyään yhteensä 252 ottelussa tehot 110+248=358. Saldo on myös joukkueen paras 2000-luvulla.


title: Nicolas Petan

text: Kauden 2015–2016 Petan aloitti suoraan Winnipeg Jetsin NHL-joukkueessa. Hän teki näin ollen NHL-debyyttinsä kauden avauskierroksella 8. lokakuuta 2015 vieraissa Boston Bruinsia vastaan, jolloin Petan sai jääaikaa tasan kymmenen minuuttia. Hän teki ottelussa myös NHL-uransa avausmaalin. Petan pelasi 14 ottelua tehden yhden maalin, kunnes hänet lähetettiin farmijoukkue Manitoba Mooseen, AHL:ään marraskuussa 2015.


title: Nicolas Petan

text: Petan pelasi alle 20-vuotiaiden MM-kilpailuissa vuosina 2014 ja 2015, joista jälkimmäinen turnaus päättyi maailmanmestaruuteen. Hän jakoi koko vuoden 2015 turnauksen pistepörssin voiton joukkuetovereidensa Sam Reinhartin ja Connor McDavidin kanssa tehoilla 4+7=11. Petan pelasi myös alle 18-vuotiaiden Ivan Hlinkan muistoturnauksessa vuonna 2012 voittaen kultaa. Hän edusti myös Canada Pacificin joukkuetta World U-17 Hockey Challengessa vuonna 2012.


title: Nicolas Petan

text: Petanin isoveli Alex pelaa Michiganin teknillisen yliopiston joukkueessa.


title: Unohdettu sota

text: Unohdettu sota : sissi- ja tiedustelusotaa Virossa toisen maailmansodan aikana ja sen jälkeen on vuonna 1992 ilmestynyt historiantutkijan ja Viron entisen pääministerin Mart Laarin kirjoittama tietoteos tapahtumista Virossa ja muualla Baltiassa 1940-luvulla. Kirjassa käsitellään muun muassa vuoden 1941 kesäsotaa sekä vastarintaliikettä, metsäveljiä.


title: Unohdettu sota

text: Esipuheessa Laar kertoo vaikeuksista löytää todenmukaista tietoa, esimerkiksi kommunistinen puolue oli hävittänyt runsaasti asiakirjoja, KGB:n arkistot sisältävät kidutuksella hankittuja tunnustuksia ja turvallisuuspalvelun raporteissa on paljon virheitä ja valehtelua. Neuvosto-Viron aikana julkaistiin vain vähän artikkeleja ja kirjoja aseellisesta vastarintaliikkeestä, ja niissä metsäveljet kuvattiin bandiiteiksi ja murhamiehiksi, joilla ei ollut lainkaan kannatusta kansan keskuudessa. Myös länsimaat vaikenivat Viron unohdetusta taistelusta.


title: Unohdettu sota

text: Saadakseen todenmukaisen kuvan vastarintaliikkeestä Laar on yhdistellyt erilaisia lähteitä ja verranut niitä keskenään. Hän haastatteli myös itse metsäveljinä toimineita 1980-luvun lopulla, jolloin Viro vielä kuului Neuvostoliittoon. Kirjan ilmestyessä vastarintaliikkeen tutkiminen oli Laarin mukaan vasta alkuvaiheessaan mutta kokonaiskuva oli jo olemassa.


title: Unohdettu sota

text: Eesti Express -lehti kutsui Laarin kirjaa "patrioottis-paatokselliseksi". Jukka Rislakin arvostelun mukaan kirjan tarinat ovat jännittäviä ja pääministeri Laar kirjoittaa sujuvasti. Hän on myös onnistunut säilyttämään tiedemiehen viileyden, vaikka kirjoittaa aiheesta, jossa hän on selvästi valinnut puolensa. Arvostelijan mielestä Laar saattaa kuitenkin liioitella metsäveljien merkitystä ja osa muisteluista sisältää nättijussimaista legendaa. Laarkin korostaa, että muistelijat suurentelevat helposti omaa menestystä ja vastustajan menetyksiä.


title: Unohdettu sota

text: Jukka Rislakin arvostelu Helsingin sanomissa


title: Kalle Moisio

text: Kalle Moisio (s. 19. lokakuuta 1994 Turku) on suomalainen jääkiekkoilija, joka pelaa Mestis-joukkue Heinolan Peliitoissa. Hän toimii joukkueen yhtenä kiertävistä kapteeneista. Moisio on pelipaikaltaan vasen laitahyökkääjä. Hänet on tunnettu kovista otteistaan ja jäähyherkkyydestään Mestiksessä.


title: Kalle Moisio

text: Moisio on Turun Palloseuran kasvatti. Hän siirtyi B-juniori-ikäisenä Tampereen Ilvekseen kaudeksi 2010–2011. Moisio pelasi kauden aikana myös yhden ottelun TuTon A-nuorten I-divisioonajoukkueessa. Kaudeksi 2011–2012 hän siirtyi Rauman Lukkoon, jossa kausi eteni pääasiassa seuran B-nuorten I-divisioonajoukkueessa. Kesällä 2012 Paimiossa jääkiekkoleirin pitänyt venäläisvalmentaja Anatoli Fedotov houkutteli Moision try-outille Venäjän toiseksi korkeimmalle sarjatasolle VHL-joukkue HK Rjazaniin. Fedotov sai kuitenkin potkut ennen kauden 2012–2013 alkua ja Moisio saikin pelejä ainoastaan Venäjän nuorten B-sarjan Molnija Rjazanissa. Neljän pelaamansa ottelun jälkeen hän palasi Suomeen ja siirtyi A-nuorten SM-liigan nousijajoukkue Jokipoikiin. Moisio oli kymmenellä osumallaan joukkueen kolmanneksi paras maalintekijä.


title: Kalle Moisio

text: Kaudeksi 2013–2014 Moisio siirtyi Mestis-joukkue Kiekko-Vantaaseen, jossa tulokaskausi toi 44 runkosarjaottelussa tehot 3+9=12 ja neljässä playoff-ottelussa tehot 1+1=2. Hän keräsi runkosarjassa myös runsaat 104 jäähyminuuttia, joilla Moisio sijoittui koko Mestiksen jäähypörssissä kolmanneksi. Kesäkuussa 2014 hän teki vuoden mittaisen jatkosopimuksen Kiekko-Vantaan kanssa. Moisio valittiin joukkueen varakapteeniksi, mutta hän jätti Kiekko-Vantaan kuitenkin omasta aloitteestaan jo kolmen pelaamansa ottelun jälkeen syyskuussa. Seuraavana päivänä Moisio teki loppukauden 2014–2015 kattavan sopimuksen TuTon kanssa. Hän aloitti myös opiskelun iltalukiossa Turussa. Hän johti Mestiksen jäähypörssiä 96 minuutillaan, kunnes helmikuussa 2015 Moisio siirtyi loppukaudeksi sarjatasoa ylemmäs kasvattajaseuransa Turun Palloseuran SM-liigajoukkueeseen. Hän teki lligadebyyttinsä näin ollen 10. helmikuuta 2015 vieraissa Saimaan Palloa vastaan. Moisio merkittiin TPS:n kolmosketjuun Otto Karvisen ja isoveljensä Patrikin viereen. Hän sai ottelussa jääaikaa 14.33 minuuttia.


title: Kalle Moisio

text: Moisio palasi kaudeksi 2015–2016 vuoden mittaisella sopimuksella TuToon. Joulukuussa 2015 seura lainasi hänet kuukauden mittaisella try-out -sopimuksella Espoo Bluesiin. Moisio pelasi siellä neljä ottelua ja jäi tammikuussa kuitenkin ilman jatkosopimusta. Hän sai koejaksonsa aikana myös yhden ottelun pelikiellon jalkapyyhkäisystä.


title: Kalle Moisio

text: Kaudeksi 2017–2018 Moisio siirtyi vuoden mittaisella sopimuksella Heinolan Peliittoihin. Hänet nimettiin joukkueen yhdeksi kiertävistä kapteeneista. Moisio pelasi kauden aikana myös kaksi SM-liigaottelua lainalla Pelicansissa.


title: Kalle Moisio

text: Moisio on pelannut neljä poikien maaottelua.


title: Kalle Moisio

text: Moision isoveli Patrik on pelannut myös jääkiekkoa SM-liigatasolla. Hän pelaa nykyään Iso-Britannian EIHL-liigan Edinburgh Capitalsissa.


title: Roni Sevänen

text: Roni Sakari Sevänen (s. 17. huhtikuuta 1995 Eura) on suomalainen jääkiekkopuolustaja, joka edustaa SM-liigajoukkue Rauman Lukkoa. Lukon pelaajakoordinaattori Hannu Vanhatalon mukaan hän on nouseva yleispuolustaja.


title: Roni Sevänen

text: Sevänen on Panelian Raikkaassa jääkiekon aloittanut Porin Ässien kasvatti. Sevänen voitti C-nuorten SM-pronssia vuonna 2011, jonka jälkeen hän siirtyi kaudeksi 2011–2012 Rauman Lukkoon. Kaudella 2012–2013 Sevänen nousi seuran B-nuorten kapteeniksi.


title: Roni Sevänen

text: Kaudella 2014–2015 Sevänen nousi Lukon A-nuorten kapteeniksi. Hän oli joukkueen tehokkain puolustaja ja kolmanneksi paras pistemies tehoilla 9+25=34, joilla Sevänen jakoi A-nuorten SM-liigan puolustajien pistepörssin viidennen sijan HPK:n Sameli Ventelän kanssa. Hän voitti myös Lukon sisäisen tehotilaston lukemalla +14. Sevänen debytoi myös miesten peleissä pelattuaan kaksi Mestarien liigan ottelua seuran SM-liigajoukkueessa. Sevänen debytoi CHL:ssä 7. syyskuuta 2014 saksalaista Hamburg Freezersia vastaan. Helmikuussa 2015 Lukko lainasi hänet toistaiseksi voimassa olevalla lainasopimuksella Mestis-joukkue KeuPa HT:hen, jossa Sevänen pelasi kauden loppuun.


title: Roni Sevänen

text: Kaudeksi 2015–2016 Sevänen liittyi alustavasti Lukosta koko kauden kattavalla lainasopimuksella KeuPa HT:hen. Hänen varsinainen tulokaskautensa Mestiksessä toi 45 runkosarjaottelussa tehot 3+10=13 ja 11 playoff-ottelussa tehot 1+5=6. Sevänen pelasi kauden aikana Lukon liigajoukkueessa kaksi CHL-ottelua. Myös kauden 2016–2017 hän aloitti lainalla KeuPassa. Sevänen oli joukkueen tehokkain puolustaja tehtyään lähes piste per peli -tahdilla 20 runkosarjaottelussa tehot 6+13=19. Hän debytoi lopulta myös SM-liigassa, jossa Sevänen teki 38 runkosarja- ja neljä CHL-ottelussa neljä syöttöpistettä. Hän teki liigadebyyttinsä runkosarjan kolmannella kierroksella 22. syyskuuta 2016 vieraissa Mikkelin Jukureita vastaan. Sevänen merkittiin Lukon seitsemänneksi puolustajaksi, mutta hän jäi lopulta ilman peliaikaa. Sevänen sai ensimmäiset peliaikansa SM-liigassa seuraavassa ottelussa 23. syyskuuta 2016 vieraissa Saimaan Palloa vastaan, jolloin hän sai jääaikaa 9.22 minuuttia. Sevänen sai ottelusta tehomerkinnän +1. SM-liigakauden päätyttyä hän siirtyi vahvistamaan Lukon A-nuoria, jossa Sevänen voitti kauden päätteeksi SM-pronssia. Joulukuussa 2016 hän teki Lukon kanssa kaksivuotisen jatkosopimuksen, kuten taas lokakuussa 2018 kevääseen 2021 saakka.


title: Roni Sevänen

text: Seväsen isoveli Santeri pelaa hyökkääjänä II-divisioonajoukkue Kuparikiekossa. Roni valmistui ylioppilaaksi Rauman Lyseon lukiosta syksyllä 2014.


title: Hiljaista!

text: Hiljaista! on vuonna 1998 ilmestynyt Radiopuhelimet-yhtyeen kahdeksas studioalbumi. Levyn äänittivät Riku Mattila sekä Pentti Dassum ja sen miksauksesta vastasi Mikko Karmila. Albumi sai myönteisen vastaanoton, mutta Radiopuhelimien yleislinjasta poikennut hitaus herätti jonkin verran hämmennystä.


title: Oulu on kaupungin nimi

text: Oulu on kaupungin nimi on vuonna 2000 ilmestynyt Radiopuhelimet-yhtyeen yhdeksäs studioalbumi. Yhtyeen edellisen levyn tapaan sen äänittivät Riku Mattila sekä Pentti Dassum ja miksauksesta vastasi Mikko Karmila. Musiikillisesti "Oulu on kaupungin nimi" palaa osittain Radiopuhelimien energisiin alkuaikoihin ja se sai ilmestyessään parhaat arvostelut sitten vuoden 1995 "Maasäteilyä"-albumin. Soundin kriitikon mukaan yhtye kuulosti levyllä jopa paremmalta kuin ikinä aikaisemmin. Verkkomedia Nuorgam puolestaan valitsi vuonna 2012 albumin päätöskappaleen "Hailuoto" 2000-luvun parhaiden suomalaisten kappaleiden listalla sijalle 32.


title: Oulu on kaupungin nimi

text: Helsinkiläinen indie-levy-yhtiö If Society julkaisi albumin tuplavinyylinä maaliskuussa 2014.


title: Tänään!

text: Tänään! on vuonna 2002 ilmestynyt Radiopuhelimet-yhtyeen kymmenes studioalbumi. Kahden edellisen levyn tapaan sen äänittivät Riku Mattila ja Pentti Dassum, miksauksesta vastasivat Mikko Karmila ja yhtyeen kitaristi Jarno Mällinen. Albumin tuottajana voidaan pitää Mattilaa, vaikka hän ei halunnutkaan itseään kutsuttavan sillä nimityksellä. Sen julkaisi samana vuonna toimintansa aloittanut suomalainen pienlevy-yhtiö Hot Igloo.


title: Tänään!

text: Levy sai kriitikoilta myönteisen vastaanoton, vaikka sitä ei pidettykään yhtyeen 1990-luvun parhaiden albumien, kuten "Maasäteilyä" ja "Avaruus" veroisena. Musiikillisesti "Tänään!" jatkoi kahden edellisen levyn hidastempoisempaa linjaa. Kappaleesta "Mikä planeetta?" tehtiin musiikkivideo, jonka ohjasivat Tomi Tuomaala ja Jani-Petteri Passi.


title: Viisi tähteä

text: Viisi tähteä on vuonna 2007 ilmestynyt Radiopuhelimet-yhtyeen yhdestoista studioalbumi. Kolmen edellisen levyn tapaan sen äänittivät Riku Mattila ja Pentti Dassum. Kyseessä oli yhtyeen ensimmäinen uutta materiaalia sisältänyt levy viiteen vuoteen. Se julkaistiin myös vinyylipainoksena, jonka kustansi neljä suomalaista pienlevy-yhtiötä. Albumi nousi Suomen viralliselle listalle kahden viikon ajaksi, ollen korkeimmillaan sijalla 11.


title: Viisi tähteä

text: Levyn nimikappaleesta tehtiin musiikkivideo, jonka ohjasi Maija Rönkkö.


title: Radiopuhelimet rakastaa sinua

text: Radiopuhelimet rakastaa sinua on vuonna 2010 ilmestynyt Radiopuhelimet-yhtyeen kahdestoista studioalbumi. Neljän edellisen levyn tapaan sen äänittivät Riku Mattila sekä Pentti Dassum ja miksasi Mikko Karmila. Albumi julkaistiin myös vinyylipainoksena, jonka kustansivat pienlevy-yhtiöt Psychedelica Records ja Hot Igluu. Levy nousi Suomen viralliselle listalle kolmen viikon ajaksi, ollen korkeimmillaan sijalla 11.


title: Radiopuhelimet rakastaa sinua

text: Kriitikot pitivät albumia jopa yhtyeen siihenastisen uran parhaana ja muun muassa Sue sekä Soundi antoivat sille arvioissaan täydet pisteet. Kappaleesta "Globaali anaali" tehtiin musiikkivideo, jonka ohjasi Henri Turunen.


title: Ei kenenkään maa (albumi)

text: Ei kenenkään maa on vuonna 2013 ilmestynyt, akustisena ilman sähköisiä soittimia äänitetty, Radiopuhelimet-yhtyeen kolmastoista studioalbumi. Albumi nousi Suomen viralliselle listalle viikon ajaksi sijalle 10. Radiopuhelimet oli tehnyt akustisia kappaleita jo vuonna 2005 esitettyyn "Tommi"-musikaaliin ohjaaja Juha Hurmeen pyynnöstä ja esiintynyt myöhemmin akustisena myös omissa konserteissaan jo parin vuoden ajan ennen levyn julkaisua.


title: Ei kenenkään maa (albumi)

text: Albumi sai ristiriitaisen vastaanoton. Helsingin Sanomien Nyt-liite kutsui ensivaikutelmaa "pieneksi pettymykseksi", mutta lisäsi, että "parhaimmillaan biiseissä yhdistyvät väsymätön luomuvimma, hauskuus ja maalaileva arvoituksellisuus" ja Soundin arvostelija piti levyä yhtyeen heikompiin kuuluvana. Molemmat antoivat levylle kuitenkin neljä tähteä. Neljään tähteen päätyi myös Desibeli.net, jonka mukaan "Puhelimien kiehtova intensiteetti kohoaa itse asiassa jopa vahvemmaksi kun keskivolyymiä lasketaan ja vauhtia välillä hillitään". Rytmi antoi levylle täydet viisi tähteä ja totesi, että albumi "säilyttää yhtyeen ainutlaatuisen tyylin ja intensiteetin, vaikka musiikillinen äänimaisema avartuukin".


title: Ei kenenkään maa (albumi)

text: Albumin parhaina kappaleina on pidetty "Tommi"-musikaalista peräisin olevaa "Kiljua" sekä levyn päättävää yli kahdeksanminuuttista kappaletta "Yö kun saatiin päätökseen". Radiopuhelimien muiden levyjen tapaan myös "Ei kenenkään maan" sanoitukset sisältävät yhteiskuntakritiikkiä, esimerkiksi levyn nimikappale on vastareaktio halla-aholaisuuteen.


title: Ei kenenkään maa (albumi)

text: Kappaleesta "Smäidä" tehtiin elokuvaohjaaja Juha Penttisen ohjaama musiikkivideo, jonka pääosassa esiintyy televisiojuontaja Sampo Marjomaa. Oulussa kuvatussa videossa ovat mukana myös muun muassa entinen kansanedustaja Lyly Rajala sekä muusikot Aki Louhela ja Jukka Takalo.


title: Pohjavesinäytteenotto

text: Pohjavesinäytteenottotutkimuksia tehdään vedenhankintaan liittyvissä selvityksissä, pohjavesialueiden luokitusten ja rajausten tarkistuksissa, pohjaveden suojeluun liittyvissä tutkimuksissa, pohjaveden laadun velvoitetarkkailussa tai pohjaveden pilaantuneisuusselvityksissä. Vedenhankintaselvityksissä näytteet voidaan ottaa kairareijistä, havaintoputkista, kaivoista tai lähteistä mutta pilaantuneisuusselvityksissä näytteet otetaan usein havaintoputkista tai koekuopista.


title: Pohjavesinäytteenotto

text: Yleisin pohjaveden näytteenottokohde on havaintoputki. Onnistuneen pohjavesinäytteenoton edellytyksenä on, että näytteenottopaikka soveltuu pohjavesinäytteen ottoon, näyte otetaan oikeilla välineillä ja menetelmillä, näytteenottovälineet ovat puhtaita, saatu vesinäyte käsitellään haluttujen analyysien vaatimalla tavalla ja säilytetään oikein kuljetuksen aikana ja että suositeltu säilytysaika ei ylity. Tärkeimpänä laadunvarmistus-toimenpiteenä on varmistaa, että havaintoputkessa seisonut pohjavesi ei joudu näytteeseen. Laaduntarkkailunäytteinä otetaan ainakin rinnakkaisnäytteet ja kontrollit kontaminaation tarkistamiseksi (sokeat). Lisäksi voidaan kuljetuksen ja säilytyksen aikana tapahtuneita muutoksia haitta-ainepitoisuudessa todeta lisäysnäytteellä. Näytteenoton laaduntarkkailunäytteitä suositellaan otettavaksi vähintään 2 % varsinaisista näytteistä (SFS-ISO 5667-14).


title: Jätevesinäyte

text: Jätevesinäyte on yleisemmin yhdyskuntajätevesistä, teollisuusjätevesistä sekä kiinteistökohtaisten jätevesijärjestelmien lähtevästä vedestä otettu näyte. Jätevesinäytteitä otetaan velvoite- ja kuormitustarkkailun yhteydessä. Lisäksi jäteveden puhdistusprosessin seurantaa, ohjausta ja säätöä varten otetaan jätevesinäytteitä useista eri käsittelyprosessin kohdista.


title: Jätevesinäyte

text: Koska jätevesinäytteet ovat yleensä konsentroituneempia kuin esimerkiksi talousvesinäytteet, tulee erityistä huomioita kiinnittää jäteveden laadun säilymiseen näytteenoton, kuljetuksen ja varastoinnin aikana. Jätevesinäytteiden laadunvarmistukseksi käytetään nolla- ja rinnakkaisnäytteitä.


title: The Method to Our Madness

text: The Method to Our Madness on rockyhtye The Lords of the New Churchin albumi vuodelta 1984.


title: Heatmasters

text: Heatmasters Group Oy on kansainvälinen metallien hitsauksen esi- ja jälkilämmityspalveluiden ja laitteiden toimittaja energia-, sellu- ja paperi- ja kemianteollisuuteen sekä prosessilaitevalmistajille ja konepajoille. Heatmasters on osa sijoitusyhtiötä Panostaja Oyj, joka on listattu NASDAQ OMX Helsingin pörssissä, HEX. Heatmasters on Suomen Hitsausteknillinen Yhdistys ry:n sekä Teknologiateollisuus ry:n jäsenyritys. , Yritys on luottoluokitettu korkeimpaan AAA-luottoluokkaan.


title: Heatmasters

text: Heatmastersin perusti vuonna 1974 Eero Jääskeläinen. Yrityksen alkuperäinen nimi oli Oy Lämpökäsittely Ab. Se oli Suomen ensimmäinen kaupallinen lämpökäsittelypalveluiden tarjoaja. Vuonna 1982 yritys julkaisi ensimmäiset omat tuotteensa: mikroprosessoriohjatun lämpötilansäätimen ja kuusikanavaisen lämpökäsittelyautomaatin. Myöhemmin, 1995, tytäryhtiö Heatmasters Oy perustettiin erikoistumaan korkean teknologian tuotteiden kehittämiseen ja myyntiin.


title: Heatmasters

text: Vuonna 1993 yritys laajensi Varkauteen ja aloitti lämpökäsittelyuunien operoinnin A. Ahlströmin kattilatehtaan tiloissa.


title: Heatmasters

text: Ensimmäiset kansainvälistymisaskeleet yritys otti perustamalla tytäryhtiöt Göteborgiin Ruotsiin (1995) ja Sosnowichiin Puolaan (1997). Yhteisyritys Tallinnaan Viroon perustettiin vuonna 2002. Sijoitusyhtiö Panostaja Oyj hankki Heatmasterin omistukseensa vuonna 2007.


title: Heatmasters

text: Heatmasters on jaettu kahteen liiketoimintayksikköön, Palvelut ja Teknologia, sekä maayksiköihin.


title: Heatmasters

text: Hallituksen puheenjohtaja on Simo Mustila, yrityksen toimitusjohtaja Ilkka Mujunen.


title: Heatmasters

text:
Heatmasters toimittaa sekä palveluita että teknologiaa ja tuotteita metallien lämpökäsittelyä varten.
Yrityksen edustajat luennoivat lämpökäsittelystä teknisissä oppilaitoksissa ja aikuiskoulutuskeskuksissa EWF:n European Welding Federation auditoimilla kursseilla. Luennot on suunniteltu hitsausinsinööreille ja hitsausvalvojille antamaan käytännön tietoja standardin EN ISO 17663 soveltamisesta. Lisäksi yrityksessä toteutetaan työssäoppiminen Koulutuskeskus Salpaus kanssa.


title: Mimoun Azaouagh

text: Mimoun Azaouagh (s. 17. marraskuuta 1982 Beni Sidel) on saksalais-marokkolainen jalkapalloilija, pelipaikaltaan keskikenttäpelaaja. Hän on ollut kauden 2013–2014 jälkeen vapaa pelaaja. Azaouagh on 175 senttimetriä pitkä ja painaa 70 kilogrammaa.


title: Mimoun Azaouagh

text: Azaouagh edusti juniorina FSV Frankfurtia, Eintracht Frankfurtia ja 1. FSV Mainz 05:ttä. Ammattilaisuransa hän aloitti Mainzissa. Azaouagh on pelannut Bundesliigassa 105 ottelua Mainzin, FC Schalke 04:n ja VfL Bochum 1848:n riveissä sekä 2. Bundesliigassa 87 ottelua edustaen Mainzia, Bochumia ja 1. FC Kaiserslauternia.


title: Lacistemataceae

text: Lacistemataceae on pieni trooppisen Amerikan kasviheimo koppisiemenisten Malpighiales-lahkossa.


title: Lacistemataceae

text: Heimon kasvit ovat ainavihantia puita, joihin kerääntyy alumiinia. Lehtiasento on kaksirivinen, ja lehdet ovat korvakkeellisia ja tavallisesti hammaslaitaisia. Kukinto on terttumainen tai tiheän tähkämäinen; joskus kukat ovat kolmen ryhmissä. Kukat ovat pieniä ja niissä on 1-6 kuppimaista kehälehteä yhtenä kiehkurana ja yksi hede, jonka ponnen puoliskot (teekat) ovat enemmän tai vähemmän erillisiä ja jopa varrellisia. Sikiäimeen liittyy lyhythaarainen vartalo ja siinä on muutama paksu- ja pitkävartinen siemenaihe kärki-istukoissa. Hedelmä on 1-3-siemeninen kota; siemenkuori on toisinaan mehevä.


title: Lacistemataceae

text: Heimo kasvaa Amerikan trooppisissa osissa Isoilla Antilleilla ja Meksikosta etelään.


title: Lacistemataceae

text: Lacistemataceae koostuu kahdesta suvusta ("Lacistema" ja "Lozania") ja 14 lajista. Suvut ovat ehkä noin 19,8 miljoonaa vuotta vanhoja.


title: Lacistemataceae

text: Heimon lähimmät sukulaiset ovat pajukasvit (Salicaceae), joiden kanssa Lacistemataceae kuuluu samaan kehityshaaraan (kladiin). Viimeisimmän ikäarvion mukaan kladi on noin 87,1 miljoonaa vuotta vanha. Sen ominaisuuksia ovat soikeat tai lähes pallomaiset heteenponnet ja runsas siemenen endospermi.


title: Psycho Sex

text: Psycho Sex on rockyhtye The Lords of the New Churchin EP ja single vuodelta 1987.


title: Capnocytophaga canimorsus

text: Capnocytophaga canimorsus on koirista leviävä bakteeri. Tartunta tapahtuu koiran syljestä esimerkiksi, kun koira nuolee ihmisen rikkoutunutta ihoa tai puree. Vakavat sairastumiset ovat harvinaista. Oireita ovat kuume, koko ruumiissa tuntuvat kivut ja huonovointisuus, ja niitä tulee parin kolmen päivän kuluttua. Ilman hoitoa alkuoireiden jälkeen hengitys voi vaikeutua ja pahimmillaan munuaiset lakata toimimasta. Bakteeria vastaan ei ole rokotusta.


title: Capnocytophaga canimorsus

text: "Capnocytophaga canimorsus" -bakteeri tarttuu 5 prosentissa koiran puremista. Ihon oireillessa tulee heti hakeutua hoitoon. Potilas voi joutua dialyysiin tai amputaatioihin. Bakteerin vuoksi tehohoitoon päätyy tai henkensä menettää 1–2 potilasta vuodessa.


title: No Promises...No Debts

text: No Promises...No Debts on hollantilaisen rockyhtye Golden Earringin albumi vuodelta 1979.


title: Peraceae

text: Peraceae on pieni trooppinen kasviheimo, joka kuuluu koppisiemenisten Malpighiales-lahkoon.


title: Peraceae

text: Heimon kasvit ovat pensaita tai puita, jotka ovat maitiaisnesteellisiä tai sisältävät ruskeaa nestettä, ja joiden lehtiasento on kierteinen. Lehdet ovat ehytlaitaisia, korvakkeet tavallisesti pieniä tai puuttuvat. Kukat ovat yksineuvoisia ja sijaitsevat tavallisesti kaksikotisesti, joskus yksikotisesti. Joskus kukinnoissa on värikkäät ylälehdet. Hede- ja emikukat ovat suvussa "Pera" kehättömiä. Hedekukissa on tavallisesti liuskainen mesiäinen, heteitä on 2-8 ja hedekukassa on tavallisesti myös emiön jäänne. Emikukka on joutoheteetön ja luotti on tavallisesti kaksiliuskainen. Hedelmän väliseinät ovat kalvomaisia. Siemenessä on runsas endospermi. Siementen levittäjinä toimivat ainakin useissa tapauksissa muurahaiset.


title: Peraceae

text: Peraceae-kasvit ovat levinneet kaikkialle tropiikkiin.


title: Peraceae

text: Heimossa on viisi sukua, joissa on yhteensä 135 lajia. Runsaslajisimmat suvut ovat "Clutia" (75 lajia) ja "Pera" (40 lajia). Aikaisemmin heimon suvut on liitetty tyräkkikasveihin (Euphorbiaceae).


title: Peraceae

text: Peraceae-heimolla on yhteinen kantamuoto rafflesiakasvien (Rafflesiaceae), tyräkkikasvien (Euphorbiaceae), heimojen Phyllanthaceae, Picrodendraceae ja Ixonanthaceae sekä pellavakasvien (Linaceae) kanssa ehkä noin 107 miljoonan vuoden takana liitukaudella. Kyseistä kehityshaaraa voisi nimittää euforbioideiksi eli tyräkkikasvimaisiksi, ja sen yksi ominaisuus on hedelmätyyppi: kota, joka on osaksi liite- ja osaksi selkäluomainen, tai lohkohedelmä. Peraceae-heimon ikä lienee 63,5 miljoonaa vuotta.


title: Samantha Boscarino

text: Samantha Joann Boscarino (s. 26. joulukuuta 1994, Venturan piirikunta, Kalifornia, Yhdysvallat) on yhdysvaltalainen näyttelijä, joka tuli tunnetuksi roolistaan nuortenelokuvassa "The Clique" (2008).


title: Samantha Boscarino

text: Boscarino näytteli myös elokuvassa "The Perfect Game" ja tv-sarjassa "Jonas". Hän teki vierailevat roolit tv-sarjoissa "Samaa sukua" ja "True Jackson, VP", sekä toistuvan sivuroolin Disney Channelin komediasarjassa "Onnea matkaan, Charlie!". Vuonna 2010 Boscarino esiintyi Lisa Cucuyna Disneyn sarjassa "Waverly Placen velhot". Boscarino kiinnitettiin 2012 vuonna alkaneen "How to Rock" –sarjan päärooliin.


title: Hydroboraatio

text: Hydroboraatio on kemiallinen reaktio, jossa hiiliatomien väliseen kaksoissidokseen tai kolmoissidokseen liittyy boori ja vetyatomi ja tuotteena muodostuu organoboraani. Hydroboraatio voi tapahtua myös molekyyleille, joiden rakenteessa on hiilen ja heteroatomin, kuten typen tai hapen välinen kaksois- tai kolmoissidos esimerkiksi ketoneille tai aldehydeille, imiineille tai nitriileille. Hydroboraatioreaktio on tärkeä reaktio orgaanisessa kemiassa, koska niitä käytetään useissa orgaanisen kemian synteeseissä välituotteina. Hydroboraatioreaktion tutkiminen toi Herbert C. Brownille Nobelin kemianpalkinnon vuonna 1971.


title: Hydroboraatio

text: Hydroboraatioissa reagoivat lähes kaikki alkeenit riippuen käytetystä boorireagenssista. Helpoimmin reagoivat substituoimattomat terminaaliset alkeenit, eli alkeenit, joissa kaksoissidos sijaitsee hiilivetyketjun päässä. Substituoidut alkeenit reagoivat hitaammin muodostaen organoboraanin. Alkyynit reagoivat tyypillisesti alkeeneja hitaammin ja tuotteena muodostuu allyyliboraaneja. Liuottimina reaktiossa käytetään tyypilisimmin dietyylieetteriä, diglyymiä tai tetrahydrofuraania.


title: Hydroboraatio

text: Booraavana reagenssina käytettiin ensimmäisenä diboraania, mutta sen myrkyllisyyden ja kaasumaisen olomuodon vuoksi se on nykyään korvattu helpommin käsiteltävillä diboraanin amino- tai sulfidikomplekseilla tai alkyyli- tai dialkyyliboraaneilla. Tyypillisiä ovat esimerkiksi katekoliboraani, pinakoliboraani, disiamyyliboraani ja diteksyyliboraani. Reaktion regio- ja enantioselektiivisyyttä voidaan parantaa käyttämällä steerisesti estyneitä tai kiraalisia alkyyliboraaneja kuten 9-BBN:ää tai pineenistä saatavaa di-isopinokamfenyyliboraania. Enantioselektiivisyyttä voidaan parantaa myös käyttämällä siirtymämetallien kuten rodiumin kiraalisia komplekseja katalyytteinä.


title: Hydroboraatio

text:
Hydroboraatioreaktiossa muodostuu neliatominen rengasrakenteinen siirtymätila. Reaktiossa boori liittyy yleensä vähemmän vähemmän substituutioituun hiiliatomiin ja vety enemmän subtituoituun hiileen. Reaktio ei siis noudata Markovnikovin sääntöä. Tämä additioreaktio voi tapahtua kaikille boraanin boorin ja vedyn välisille sidoksille esimerkiksi boraani voi reagoida kolmen alkeenin tai alkyynin kanssa muodostaen trialkyyliboraanin, teksyyliboraani voi reagoida kahden alkeenin kanssa ja 9-BBN yhden alkeenin kanssa.
Hydroboraatioissa muodostuvat alkyyliboraanit ovat hyödyllisiä synteettisen kemian välituotteita. Hapetus vetyperoksidin avulla muodostaa alkoholeja, tätä reaktiota kutsutaan hydroboraatio-hapetukseksi, alkyyneistä muodostuneet allyyliboraanit voidaan hapettaa aldehydeiksi ja booriatomi voidaan korvata muilla atomeilla kuten typellä tai halogeeniatomilla. Alla esimerkki 2,4,4-trimetyyli-2-penteenin hydroboraatio-hapetuksesta.


title: Duende

text: Duende voi tarkoittaa seuraavia:


title: Turun mellakat 1917

text: Turun mellakat olivat Turussa 15.–18. joulukuuta 1917 järjestyksestä vastanneen miliisin lakon aikana tapahtuneita työväestön mellakoita, joiden yhteydessä hajotettiin ja ryöstettiin kaupungin keskustan liikkeitä. Ne vaikuttivat Suomen sisällissotaan johtaneeseen kehitykseen.


title: Turun mellakat 1917

text: Vuoden 1917 maaliskuun vallankumouksen jälkeen Turun aiempi poliisijohto oli erotettu ja kaupunkiin oli asetettu järjestystä valvomaan erityinen järjestyskunta. Kaupungissa esiintyi keväästä alkaen vakavia poliittisia levottomuuksia, joiden aikana muun muassa punakaartilaiset pitivät jonkin aikaa koko kaupunginvaltuustoa vankeinaan. Elokuun 1917 valtakunnallisen kunnallislakon aikana tapahtuneen voimellakan yhteydessä ryöstettiin suuri Valion voivarasto kaupungin keskustassa ja marraskuun yleislakon aikana kahdesta panimosta varastettiin 10 000 litraa pirtua sekä 800 litraa sikunaöljyä. Yleislakon aikana Turun punakaartin muodostama ja William Lundbergin johtama miliisi otti itselleen järjestyskunnan tehtävät ja pidätti ensitöikseen kaupungin poliisipäällikkö Oskar Nikanderin ja Turun ja Porin läänin kuvernööri K. J. M. Collanin. Heitä pidettiin edelleen vankeina myös lakon päätyttyä. Joulukuun alussa Turun sosiaalidemokraattinen kunnallisjärjestö vaati uutta Svinhufvudin senaattia tunnustamaan Turun järjestysvallan kuulumisen työväenjärjestöille ja nimittämään Collanin tilalle maaherraksi sosiaalidemokraattien luottamusta nauttivan henkilön. Lundberg kävi joulukuussa neuvotteluja Turun tilanteen ratkaisemisesta senaattori Arthur Castrénin kanssa, mutta yhteisymmärrystä ei syntynyt, sillä kaupunginvaltuuston myöntämän määrärahan loputtua joulukuun alussa Lundberg vaati valtiota tunnustamaan Turun miliisin ja maksamaan sille palkkaa. Senaatilla ei ollut keinoja pakottaa Turun miliisiä taipumaan, sillä Turun suojeluskunta oli lähes aseeton ja kaupungin venäläisen varuskunnan oletettiin tukevan pikemminkin punakaarteja kuin Suomen hallitusta.


title: Turun mellakat 1917

text: Kun neuvotteluratkaisua Turun järjestysvaltakysymykseen ei löytynyt eikä valtuusto suostunut myöntämään miliisille enempää määrärahoja palkanmaksua varten, miliisi meni lauantaina 15. joulukuuta painostustoimenpiteenä lakkoon, jolloin kukaan ei valvonut järjestystä kaupungissa. Jo ensimmäisenä lakkoyönä kaupungilla rikottiin näyteikkunoita. Seuraavana, 16. ja 17. joulukuuta välisenä yönä Turun keskustassa puhkesi rajuja mellakoita, joiden yhteydessä noin 50 keskustan liikehuoneistoa ryöstettiin tai tuhottiin. Kohteiksi joutuivat lähes kaikki keskustan kaupat. Vaikka ryöstelyn alkuperäiseksi motiiviksi selitettiin ankara elintarvikepula, kohteeksi päätyi pääosin muita kuin elintarvikeliikkeitä, erityisesti vaatekauppoja, kultasepänliikkeitä ja apteekkeja. Yleinen sekasorto veti mukaansa henkilöitä, jotka näkivät tilaisuuden arvotavaran kahmimiseen. Taloudellisten vahinkojen suuruudeksi arvioitiin myöhemmin 1,34 miljoonaa markkaa. Ryöstely olisi voinut jatkua pidempäänkin, mutta illalla 18. joulukuuta venäläiset sotilaat saapuivat turvaamaan järjestystä Turun keskustassa, saatuaan ilmeisesti käskyn Helsingissä toimineelta sotilaiden, matruusien ja työläisten aluekomitealta, joka Venäjän kansankomissaarien neuvoston valtuutuksella katsoi käyttävänsä ylintä valtaa Suomessa. Lisäksi turkulaiset kauppiaat olivat samana päivänä palkanneet ukrainalaisia kasakoita valvomaan järjestystä maksua vastaan. Turun miliisilakkoa oli aluksi tarkoitus jatkaa, mutta 18. joulukuuta Lundberg ajoi läpi päätöksen lakon lopettamisesta. Kolme päivää myöhemmin miliisi ja senaatti pääsivät sopimukseen, jonka nojalla Collan ja Nikander vapautettiin senaatin maksamia 60 000 markan lunnaita vastaan. Turkuun asetettiin eri puolueiden yhteinen järjestyslautakunta, joka sai tehtäväkseen miliisin uudistamisen. Noin 50 ryöstöihin osallistunutta henkilöä pidätettiin ja osa varastetusta tavarasta palautettiin liikkeiden omistajille.


title: Turun mellakat 1917

text: Vastaava miliisilakko ja siihen liittyneitä ryöstöjä ja mellakoita tapahtui joulukuussa 1917 myös Kokkolassa, mutta venäläinen sotaväki lopetti ne heti alkuunsa. Tammikuussa lakkoon menivät Vaasan ja Kristiinankaupungin miliisit, mutta näissä kaupungeissa vältyttiin mellakoilta.


title: Turun mellakat 1917

text: Joukko porvarillisten puolueiden kansanedustajia teki Antti Mikkolan johdolla Turun tapahtumista eduskunnassa välikysymyksen 18. joulukuuta 1917. Välikysymykseen vastatessaan senaattori Castrén toivoi eduskunnan antavan senaatille valtuudet "vankan ja tehokkaan järjestyskunnan" luomiseen, jotta vastaavat tapahtumat voitaisiin välttää. Mikkola ja muut porvarilliset edustajat olivat tehneet edellisen kuukauden aikana useita vastaavansisältöisiä aloitteita eduskunnassa. Marraskuun yleislakon ohella juuri Turun mellakoiden on sanottu kääntäneen Suomen johdon sille kannalle, että punakaarteja vastaan suunnatun valtiollisen järjestysvallan luominen oli välttämätöntä. Eduskunta antoi senaatin toivomat valtuudet "lujan järjestysvallan" luomiseen 12. tammikuuta 1918. Monien mielestä tämä päätös vaikutti merkittävästi sisällissodan puhkeamiseen.


title: Turun mellakat 1917

text: Vuonna 1927 Suomen eduskunta hyväksyi korvauslain, jonka mukaan Suomen valtio maksoi korvauksia myös vuoden 1917 Turun mellakoissa ryöstetystä ja hävitetystä omaisuudesta, mutta lukuisten ehtojen vuoksi korvauksia maksettiin lopulta vain 450 000 markkaa. Rahanarvo oli tuolloin enää kolmanneksen vuoden 1917 tasosta.


title: Yleisradion vuoden levy

text: Yleisradion vuoden levy on edellisen vuoden klassisen musiikin levytys, jolle myönnetään kunniakirja. Kunniakirjaa on myönnetty vuodesta 1971, ja valinnan tekevät Yle Kulttuurin musiikkitoimittajat ja -tuottajat edellisen vuoden suomalaista musiikkia tai suomalaisten taiteilijoiden esityksiä sisältävistä levyistä.


title: Yleisradion vuoden levy

text: Vuoden 2014 levy on harmonikkalevy, jolla Janne Rättyä tulkitsee Domenico Scarlattin sonaatteja.


title: Reto Schmidiger

text: Reto Schmidiger (s. 21. huhtikuuta 1992 Hergiswil) on sveitsiläinen alppihiihtäjä. Hän edustaa SC Hergiswiliä. Schmidiger kilpailee pääosin pujottelussa ja suurpujottelussa.


title: Reto Schmidiger

text: Schmidiger debytoi alppihiihdon maailmancupissa maaliskuussa 2010 Garmisch-Partenkirchenin pujottelussa. Ensimmäiset maailmancupin pisteensä hän saavutti helmikuussa 2011 Banskosta ollen superyhdistetyn 12. Schmidigerin uran paras sijoitus maailmancupin osakilpailussa on kahdeksas sija, jonka hän saavutti Lenzerheiden pujottelussa maaliskuussa 2011.


title: Reto Schmidiger

text: Schmidiger kilpaili vuoden 2013 MM-kilpailuissa Schladmingissa, jossa hän oli pujottelussa sijalla 28. Nuorten MM-kilpailuista Schmidiger on saavuttanut kolme kultamitalia ja yhden pronssimitalin.


title: Oscar Stenström

text: Oscar Stenström (24. huhtikuuta 1978 – 8. helmikuuta 2015) oli porvoolainen kilpapyöräilijä. Hän voitti urallaan 21 SM-mitalia, joista 16 kultaista.


title: Oscar Stenström

text: Aktiivisen kilpauransa jälkeen Stenström toimi valmentajana. Hän myös piti kymmenen vuotta Itä-Helsingin pyörähuoltoa. Stenström kuoli 36-vuotiaana sairauskohtaukseen harjoitusretkellä ollessaan harjoittelemassa Mallorcalla.


title: Roy Nissany

text: Roy Nissany (hepreaksi רוי ניסני, s. 30. marraskuuta, 1994 Tel Aviv) on israelilainen moottoriurheilija. Hänen isänsä Chanoch Nissany tunnettiin F1-talli Minardin kolmoskuljettajana kaudella 2005.


title: Roy Nissany

text: Nissany aloitti uransa Karting-sarjoissa vuonna 2001 kilpaillen eri luokissa vuoteen 2009 asti. Vuonna 2010 Nissany aloitti kilpa-uransa Formula Lista Junior -sarjassa sijoittuen sarjan kahdeksanneksi. Vuonna 2011 Nissany siirtyi ADAC Formel Masters -sarjaan sijoittuen sarjan 11:ksi. Vuonna 2012 hän jatkoi sarjassa sijoittuen loppupisteissä yhdeksänneksi. Vuonna 2013 Nissany kilpaili Euroopan Formula 3 -sarjassa Mücke Motorsport -tallissa saavuttaen 11 pistettä. Vuonna 2014 hän jatkoi samassa sarjassa keräten 26 pistettä. Samana vuonna hän pääsi testaamaan lokakuussa Sauberin kauden 2012 F1-autoa.


title: Roy Nissany

text: Vuonna 2015 Nissany kilpaili Formula Renault 3.5 -sarjassa. Kaudella 2018 Nissany ajaa Formula 2 -sarjassa Campos Racing -tallissa.


title: Dmytro Pidrutšnyi

text: Dmytro Volodymyrovytš Pidrutšnyi (; s. 5. marraskuuta 1991 Ternopil) on ukrainalainen ampumahiihtäjä. Hän edustaa Kolos Dynamoa.


title: Dmytro Pidrutšnyi

text: Pidrutšnyi debytoi ampumahiihdon maailmancupissa vuonna 2012 Pokljukan sprintissä sijoittuen sijalle 98. Ensimmäiset maailmancupin pisteensä hän saavutti Hochfilzenin takaa-ajosta joulukuussa 2013 oltuaan sijalla 24. Pidrutšnyin paras sijoitus maailmancupin osakilpailussa on neljäs, jonka hän saavutti Ruhpoldingin yhteislähtökilpailussa tammikuussa 2016.


title: Dmytro Pidrutšnyi

text: Pidrutšnyi sijoittui Hochfilzenin MM-kilpailuissa 2017 takaa-ajossa 14:nneksi. Olympialaisissa hän on oilut henkilökohtaisilla matkoilla parhaimmillaan 21:s takaa-ajokilpailussa Pyeongchangissa 2018.


title: Dmytro Pidrutšnyi

text: EM-kilpailuista Pidrutšnyi voitti kultaa sekaviestistä Ridnaunista 2018 sekä hopeaa viestistä Otepäästä tammikuussa 2015. Vuonna 2013 hän voitti kultaa yhteislähtökilpailusta, hopeaa sekaviestistä ja pronssia sprintistä talviuniversiadeista. Rulla-ampumahiihdon MM-kilpailuissa hän sai hopeaa sekaviestissä junioreiden asrjassa 2012 ja aikuisissa 2016.


title: Israel Dagg

text: Israel Jamahl Akuhata Dagg (s. 6. kesäkuuta 1988 Marton, Manawatu-Wanganui) on uusiseelantilainen rugby union -pelaaja, joka edustaa Super Rugby -sarjassa pelaavaa Crusadersia. Lisäksi hän pelaa myös kotimaansa pääsarjan Hawke's Bayssa. Dagg on 186 senttimetriä pitkä ja painaa 96 kilogrammaa.


title: Israel Dagg

text: Dagg on edustanut Uuden-Seelannin pääsarjan Hawke's Bayta vuodesta 2006 asti. Monikansallisessa Super Rugby -sarjassa Dagg debytoi vuonna 2009 Highlandersin paidassa. Hän edusti Highlandersia vuodet 2009-2010 tehden 25 pelaamassaan ottelussa 133 pistettä.


title: Israel Dagg

text: Vuonna 2011 Dagg siirtyi niin ikään Super Rugbyssä pelaavan Crusadersin joukkueeseen ja on nykyisin yksi joukkueen avainpelaajista.


title: Israel Dagg

text: Dagg debytoi Uuden-Seelannin rugby union -maajoukkueessa kesäkuussa 2010 Irlantia vastaan. Seuraavana vuonna hän oli mukana voittamassa maailmanmestaruutta kotikisoissa. Hänet valittiin turnauksessa viiden parhaan pelaajan joukkoon.


title: Intermediate Experimental Vehicle

text: Intermediate eXperimental Vehicle (IXV) on Esan kokeellinen avaruusalus, jolla testataan Maan ilmakehään paluun tekniikoita.


title: Intermediate Experimental Vehicle

text:
Hankkeen pääurakoitsija on NGL Prime SpA .
Hanke on jatkoa hankkeille kuten CNES:in Pre-X ja ESA:n AREV (Atmospheric Reentry Experimental Vehicle).


title: Intermediate Experimental Vehicle

text: Alus laukaistiin 11. helmikuuta 2015 kello 13.40 UTC Guayanan avaruuskeskuksesta Vega-raketilla. 100-minuuttinen alikiertoradan lento onnistui suunnitelmien mukaan ja alus laskeutui Tyyneen valtamereen.


title: Botnia Wood

text: Oy Botnia Wood Ab) oli vuosina 1978-1998 sahaustoimintaa harjoittanut Metsä-Botnian tytäryhtiö. Yritys sulautui vuonna 1998 Oy Metsä Timber Ltd:hen. Sulautuminen oli osa silloisen Metsäliitto-Yhtymän sahausliiketoiminnan uudelleenjärjestelyä.


title: Botnia Wood

text: Vuodesta 2012 alkaen Botnia Woodin aikaiset, toiminnassa olevat sahat ovat osa Metsä Groupia ja Metsäliitto Osuuskunnan Metsä Wood-tulosyksikköä.


title: Botnia Wood

text: Tuotantolaitokset vuoden 1998 alussa:


title: São Lourenço dos Órgãos

text: São Lourenço dos Órgãos on kunta eli "concelho" Kap Verden saarivaltiossa, Atlantin valtameressä. Kunta sijaitsee Santiagon saarella. Kunnassa oli vuonna 2010 7 350 asukasta ja sen pinta-ala on 36,9 km².


title: Phyllanthaceae

text: Phyllanthaceae on suurehko trooppinen kasviheimo koppisiemenisten Malpighiales-lahkossa. Heimoon kuuluvia suomeksi nimettyjä kasveja ovat muun muassa vaharokkio ("Andrachne telephioides"), hiutalepensas ("Breynia disticha"), laipikat ("Phyllanthus") ja musukit ("Uapaca").


title: Phyllanthaceae

text: Phyllanthaceae käsittää pääasiassa ainavihantia puita ja pensaita, harvoin kausivihantia tai ruohoja. Kaarna on hienoksi murenevaa. Kasveissa on eräitä alkaloideja, triterpeenejä ja tanniineja. Lehdet ovat ehytlaitaisia, korvakkeellisia, sulkasuonisia ja usein kahdessa rivissä. Joskus kasvit ovat kaksikotisia. Kukat ovat pieniä. Kukassa on 2-12 usein tyvestään yhtynyttä verholehteä, 3-9 terälehteä (harvoin teriö puuttuu tai on pieni) ja tavallisesti hetiön ulkopuolella sijaitseva, eri tavoin liuskoittunut mesiäinen. Hedekukassa on 2-35 hedettä ja toisinaan emiön jäänne. Emikukassa joutoheteet ovat harvinaisia ja sikiäin on yhden tai 2-15 yhteen kasvaneen emilehden muodostama. Vartalot ovat tavallisesti kaksihaaraisia, luotit uurteisia. Hedelmä on liiteluomainen ja räjähdysmäisesti avautuva kota tai lohkohedelmä ja sisältää suuria siemeniä, joissa on tavallisesti runsas endospermi.


title: Phyllanthaceae

text: Heimo kasvaa kaikkialla tropiikissa, erityisesti kuitenkin Malaijien saaristossa; eräät lajit kasvavat lauhkeassa vyöhykkeessä, mm. Etelä-Euroopassa.


title: Phyllanthaceae

text: Phyllanthaceae-kasvien läheisin sukulainen on heimo Picrodendraceae. Näiden kahden heimon muodostamaa kehityslinjaa luonnehtivat mm. pienikukkaisuus, tietyt siemenaiheen ominaisuudet ja hedelmä, jonka ulkokerros irtaantuu usein puutuneesta sisäkerroksesta ja karisee liuskoina; hedelmän keskipylväs on pysyvä. Kehityslinjan ikä saattaa olla noin 94 miljoonaa vuotta eli se on syntynyt jo liitukaudella, ja Phyllanthaceae-heimokin lienee noin 81 miljoonaa vuotta vanha.


title: Phyllanthaceae

text: Phyllanthaceae-heimo koostuu 59 suvusta ja 2330 lajista. Alaheimoja on kaksi:


title: Phyllanthaceae

text: 1. Phyllanthoideae Beilschmied. Alaheimo käsittää 38 sukua ja 1680 lajia, joista suurin osa (1270 lajia) on laipikoita ("Phyllanthus"). Suvussa "Cleistanthus" on 140 ja suvussa "Bridelia" 50 lajia. Alaheimo on levinnyt tropiikkiin ja joillekin lämpimille alueille. Pystyissä varsissa on kierteisesti surkastuneita lehtiä, vaakatasoisissa lehdet ovat kahdessa rivissä. Kasvit ovat yksi- tai kaksikotisia, ja yksineuvoiset kukat sijaitsevat ryhmissä. Heteet ovat erillisiä tai yhtyneitä, ja sikiäin muodostuu 2-15 yhteen kasvaneesta emilehdestä. Hedelmä on tavallisesti kotamainen, harvoin avautumaton.


title: Phyllanthaceae

text: 2. Antidesmatoideae Hurusawa. Sukuja on 21, lajeja 451 tropiikissa ja subtropiikissa. Lehtiasento on kierteinen, ja ruodin kärjessä on turvonnut pulvinus. Kasvit ovat tavallisesti kaksikotisia, harvoin yksikotisia, ja kukinnoissa on lapakko. Kukat ovat usein teriöttömiä, ja sikiäin koostuu yhdestä tai 2-5 yhteen kasvaneesta emistä. Hedelmä on usein avautumaton. Runsaslajisimmat suvut ovat "Antidesma" (150 lajia), "Aporosa" (90 lajia), musukit ("Uapaca", 60 lajia) ja "Baccaurea" (50 lajia).


title: Phyllanthaceae

text: Heimon suvut ovat:


title: Sinappia ja ketsuppia

text: Sinappia ja ketsuppia on vuonna 1987 ilmestynyt Radiopuhelimet-yhtyeen ensimmäinen EP-levy.


title: Sinappia ja ketsuppia

text: Maaliskuussa 1986 toimintansa aloittanut Radiopuhelimet äänitti ensimmäisen demonauhansa samana syksynä, sillä oli mukana myös "Sinappia ja ketsuppia" -EP:llä ilmestyneitä kappaleita. Vuonna 1987 Radiopuhelimien rumpali Jyrki Raatikainen, aikaisemmin Kansanturvamusiikkikomissiossa laulanut Antti Penttilä sekä Kari Heikonen perustivat Bad Vugum -levy-yhtiön julkaisemaan yhtyeen musiikkia. Radiopuhelimet äänitti 20.–21. lokakuuta 1987 kahdeksan kappaletta, jotka ilmestyivät myöhemmin EP-levyillä "Sinappia ja ketsuppia" sekä "Tyhjä on täysi" (1988). Levyn kappaleet ovat mukana myös vuonna 1991 julkaistulla kokoelma-albumilla "2 ½".


title: Tyhjä on täysi

text: Tyhjä on täysi on keväällä 1988 ilmestynyt Radiopuhelimet-yhtyeen toinen EP-levy. Sen materiaali äänitettiin 20.–21. lokakuuta 1987 yhdessä joulukuussa 1987 julkaistun "Sinappia ja ketsuppia" -EP:n kanssa. Levyn kappaleita oli mukana myös syksyllä 1986 tehdyllä yhtyeen ensimmäisellä demonauhalla. EP:n kappaleet on julkaistu myös vuonna 1991 ilmestyneellä kokoelma-albumilla "2 ½".


title: Jussi Teittinen

text: Jussi Teittinen oli Heinolan kaupunginjohtaja maaliskuusta 2014 lokakuuhun 2017. Hän ehti toimia Seutukaupunkiverkoston puheenjohtajana toukokuusta 2017 Heinolan kaupunginjohtajan virasta irtisanotumiseensa asti.


title: Jussi Teittinen

text: Aiemmin Teittinen oli  Mäntyharjun ja sitä ennen Tuusniemen kunnanjohtaja. Hän on toiminut myös Orimattilan seudun kansanterveystyön kuntayhtymän hallintojohtajana. Heinolan kaupunginvaltuuston valitessa kaupunginjohtajan marraskuussa 2013 hän sai 30 ääntä 43:sta. Valitusten vuoksi hän joutui aloittamaan Heinolan kaupunginjohtajana väliaikaisessa virkasuhteessa.


title: Picrodendraceae

text: Picrodendraceae on enimmäkseen trooppinen ja huonosti tunnettu kasviheimo koppisiemenisten Malpighiales-lahkossa.


title: Picrodendraceae

text: Picrodendraceae käsittää puita ja pensaita, joiden päällysketossa on tavallisesti limasoluja. Karvat ovat yksisoluisia tai haarattomia monisoluisia. Lehdet sijaitsevat kierteisesti tai vastakkaisesti ja ovat ehyt- tai hammaslaitaisia, sulkasuonisia ja toisinaan korvakkeellisia. Kasvit ovat kaksikotisia. Hedekukissa on neljä kehälehteä, neljä hedettä, joiden välissä tai sisäpuolella on mesiäinen, ja toisinaan emiön jäänne. Emikukissa on 3-13 kehälehteä ja 2-5 emilehdestä muodostunut yhdislehtinen sikiäin. Luotit ova tukevia, ehyitä ja toisinaan turvonneita. Hedelmä on tavallisesti avautuva kota, ja siemenissä on tavallisesti uloke, jota nimitetään karunkulaksi tai strofioliksi ja joka houkuttelee muurahaisia siementen levittäjiksi; endospermi eli siemenvalkuainen on runsas.


title: Picrodendraceae

text: Picrodendraceae kasvaa enimmäkseen tropiikissa.


title: Picrodendraceae

text: Picrodendraceae koostuu 24 suvusta ja 96 lajista, jotka ryhmittyvät kolmeksi tribukseksi.


title: Picrodendraceae

text: 1. Podocalyceae G. L. Webster. Tribuksessa on ainoastaan yksi laji, "Podocalyx loranthoides", joka kasvaa Amazoniassa.


title: Picrodendraceae

text: 2. Caletieae Müller Argoviensis. Sukuja 14, lajeja 68 enimmäkseen Australiassa ja Uudessa-Kaledoniassa, joitakin lajeja Malaijien saaristossa. Runsaslajisin suku on "Austrobuxus", jossa on 20 lajia.


title: Picrodendraceae

text: 3. Picrodendreae (Small) G. L. Webster. Sukuja yhdeksän, lajeja 27 Afrikassa, Amerikassa, Etelä-Intiassa ja Sri Lankassa trooppisilla ja lämpimillä alueilla.


title: Picrodendraceae

text: Heimon suvut ovat:


title: Picrodendraceae

text: On kaksi sukua, jotka on perinteisesti yhdistetty Picrodendraceae-heimoon. "Paradrypetes" on varmaankin vietävä mangrovepuukasveihin (Rhizophoraceae), vaikka se muistuttaakin puun anatomialtaan ja siitepölyltään sukua "Podocalyx". Suku "Croizatia" on epätävallinen viisine terälehtineen, hetiön ulkopuolisine pohjuskehrineen, haaraisine vartaloineen ja poikkeavanlaisine siitepölyineen; niinpä se on siirrettykin heimoon Phyllanthaceae. "Piranhea" on merkittävä suku Amazonian alueella, se muodostaa valtaosan useiden tulvametsien puustosta.


title: Picrodendraceae

text: Aikaisemmin Picrodendraceae on sisällytetty tyräkkikasveihin (Euphorbiaceae) Oldfieldioideae-alaheimona.


title: Operaatio Koltso

text: Operaatio Koltso (Sormus) oli Stalingradin taistelun viimeinen vaihe, jossa puna-armeija käynnisti ratkaisevan hyökkäyksen Saksan 6. armeijaa vastaan. Hyökkäys alkoi massiivisella tykistötulella saksalaisten asemiin 10. tammikuuta 1943 seitsemän Neuvostoliiton armeijan piirittäessä kaupunkia. Ensimmäisen kolmen päivän aikana puna-armeija menetti 26 000 miestä ja puolet panssarivaunuistaan. Läntinen puoli Stalingradin motista oli menetetty 17. päivä. Tämän jälkeen taistelut laantuivat neljäksi päiväksi, jolloin puna-armeijan joukot järjestettiin uudelleen seuraavaa vaihetta suunniteltaessa. 20. päivä taistelut käynnistyivät uudelleen. Gumrakin lentokenttä vallattiin saksalaisilta kaksi päivää myöhemmin, minkä jälkeen saksalaiset eivät enää voineet evakuoida haavoittuneita ilmateitse. 25. tammikuuta Saksan LI armeijakunnan komentaja Walther von Seydlitz-Kurzbach käski divisiooniensa komentajien päättää antautumisista. Seydlitz itse pakeni saksalaisten linjojen läpi tulitusta ja antautui Neuvostojoukoille. 26. tammikuuta Neuvostoliiton 21. armeijan ja 13. kaartindivisioonan joukot kohtasivat toisensa Mamajevin kurgaanin pohjoispuolella jakaen motin kahteen osaan Pauluksen joukkoihin etelässä ja kenraali Karl Streckerin XI armeijakuntaan pohjoisessa. Neuvostojoukot puhdistivat kaupungin keskustan 31. tammikuuta mennessä, jolloin Paulus antautui joukkoineen. Streckerin joukot antautuivat 2. helmikuuta päättäen Stalingradin taistelun Neuvostoliiton voittoon.


title: Who’s That Chick?

text: Who’s That Chick? on ranskalaisen DJ-tuottaja David Guettan kappale hänen neljännen, One Love-studioalbumin uusintapainokselta, nimeltään One More Love. Kappale sisältää barbadoslaisartisti Rihannan esittämiä sanoja. Kappaleen sanat ovat kirjoittaneet Kinda "Kee" Hamid, David Guetta, Giorgio Tuinfort sekä Frédéric Riesterer, joista Guetta, Tuinfort ja Riesterer vastasivat myös sen tuotannosta. Kappale julkaistiin digitaalisesti ladattavana singlenä kansainvälisesti 22. marraskuuta 2010 sekä myös CD singlenä ja EP-levynä. Näistä jälkimmäisin julkaistiin Yhdysvalloissa ja se sisältää kappaleen remix-versioita.


title: Who’s That Chick?

text: Guettaa oli pyydetty tuottamaan kappaleita Rihannan viidennelle, Loud-studioalbumille. Kun hän oli neroillut ideoita, Guetta konseptualisoi kappaleen "Who’s That Chick?" sekä soitti demonauhoitteen Rihannalle backstagellä hänen erään Last Girl on Eart-kiertueen konsertissa. MTV Newsin tekemässä haastattelussa Guetta kertoi ajattelleensa että Rihanna ei pitänyt kappaleesta ensivaikutelmilla, mutta mieltyi siihen kun tämä suostui nauhoittamaan sen. Myöhemmin Rihanna vahvisti tiedon siitä että kappale ei tulisi esiintymään "Loudin" lopullisella kappalelistalla ja että hän sen sijaan sisällyttäisi sen Guettan "One Love"-studioalbumin uudelleenjulkaisulle, jossa Rihanna esiintyisi mukanaolevana artistina. "Who’s That Chick?" on dancepop kappale, jossa instrumentaalit koostuisivat syntetisaattoreista.


title: Who’s That Chick?

text: "Who’s That Chick?" sai pääosin positiivisen vastaanoton musiikkikriitikoilta, jotka yllättyivät Guettan ja Rihannan yhteisestä esiintymisestä sekä sävellyksestä. Sitä kuvailtiin yhdeksi vielä kiinnostavammista vuonna 2010 julkaistuista kappaleista johtuen sen yhteyksistä useisiin hankkeisiinm kuten Doritosin mainoskampanjaan sekä molempien artistien albumeihin. Kappale saavutti kohtalaisen listamenestyksen; Se saavutti listan ensimmäisen sijan Belgian Valloniassa, Slovakiassa, Isossa-Britanniassa sekä Yhdysvaltain Hot Dance Club Songs-listalla. Kappale pääsi viiden parhaan joukkoon Itävallassa, Suomessa, Ranskassa, Irlannissa, Norjassa, Espanjassa sekä Sveitsissä. Kappale ei kuitenkaan menestynyt odotetusti Billboard Hot 100-listalla, jossa se oli parhaimmillaan vain listan sijalla viisikymmentäyksi. Kappaleelle on julkaistu kaksi Jonas Åkerlundin ohjaamaa musiikkivideota. Kirkas ja värikäs päiväversio kuvattiin sekä sitä käytettiin mainostamaan Doritosin kampanjaa, kun taas vielä pimeämpi ja synkkä yöversio kuvattiin kappaleen viralliseksi musiikkivideoksi.


title: She Doesn’t Mind

text: She Doesn't Mind on jamaikalaisartisti Sean Paulin kappale hänen viidenneltä, Tomahawk Technique-studioalbumilta. Sen sanoittivat Sean Paul, Shellback ja Benny Blanco sekä tuottivat Shellback ja Benny Blanco. Se julkaistiin NRJ & Skyrockissa (Ranskan radiot) 29. syyskuuta sekä iTunesissa 31. lokakuuta 2011. Yhdysvaltain mainstream radioissa kappale julkaistiin 24. tammikuuta 2012. Kuten kappaleen edeltäjä "Got 2 Luv U", jolla vierailee yhdysvaltalaislaulaja Alexis Jordan, se debytoi listan kärkisijalla Sveitsissä. Kappale pääsi listan kärkeen myös Itävallassa ja Israelissa, kuten myös listan toiselle sijalle Isossa-Britanniassa ja Ruotsissa sekä listan kolmannelle sijalle Ranskassa ja Romaniassa.


title: She Doesn’t Mind

text: Kappale on mukana tulevan Grand Slam Tennis 2-videopelin eurooppalaisella julkaisulla.


title: Peter Snickars

text: Carl Peter Snickars (8. joulukuuta 1955 Vaasa – 9. helmikuuta 2015 Vaasa) oli suomenruotsalainen näyttelijä, dramaturgi ja ohjaaja.


title: Peter Snickars

text: Snickars opiskeli Teatterikorkeakoulussa vuosina 1975–1979 ja työskenteli sen jälkeen Suomen ruotsinkielisissä teattereissa, muun muassa teatterinjohtajana Vaasassa ja Turussa, sekä Ruotsissa, Norjassa ja Färsaarilla. Hän esiintyi myös elokuvissa "Sotilaan sydän" (1992) ja "Colorado Avenue" (2007) sekä ohjasi lyhytelokuvia.


title: Peter Snickars

text: Snickars kuoli kotonaan pitkäaikaisen sairauden murtamana helmikuussa 2015. Snickarsin viimeiseksi työksi jäi hänen omaa sairauttaan ja kuolemaansa kuvaava dokumentti "Tills cancern skiljer oss åt".


title: Midnight City

text: Midnight City on ranskalaisen elektronista musiikkia soittavan yhtyeen M83 kappale. Se julkaistiin ensimmäisenä Ranskassa yhtyeen kuudennen, Hurry Up, We're Dreaming-studioalbumin johdantosinglenä 16. elokuuta 2011. Kappaleen sanoittivat Anthony Gonzalez, Yann Gonzalez, Morgan Kibby ja Justin Meldal-Johnsen. Kappale koki kansainvälisen menestyksen, päästyään Ranskan singlelistan sijalle kahdeksan sekä Billboardin Alternative Songs ja Rock Songs-listoille. Sen johdosta kun kappaletta käytettiin televisiokanava TF1:n lopputunnusmusiikkina UEFA Euro 2012-kilpailun jälkeen se nousi Ranskan latauslistan ensimmäiselle sijalle. Muualla "Midnight City" sai menestystä Isossa-Britanniassa vuonna 2012 sen jälkeen kun se valittiin televisio-ohjelma Made in Chelsean tunnuskappaleeksi ja käytettiin BBC:n vuoden 2012 Lontoon kesäolympialaisten taustamusiikkina; se onnistui pääsemään Britannian singlelistan sijalle kolmekymmentäneljä.


title: Miss Piggy

text: Miss Piggy on keskeinen nukkehahmo Muppetit ja The Muppet Show -televisiosarjoissa. Miss Piggy on sika, joka on vakuuttunut siitä, että hänet on tarkoitettu tähteyteen, ja minkään ei tule seistä hänen tiellään. Hän on esiintyessään varsin viehättävä, mutta voi hetkessä raivostua, jos tuntee olonsa loukatuksi.


title: Miss Piggy

text: Vaatimattomissa oloissa kasvanut Miss Piggy sai esitystoiminnan voittamalla Miss Bogen County -kauneuskilpailun, jonka voitettuaan hän myös tapasi Kermitin ensimmäistä kertaa. Tämä tapahtui elokuvassa Muppet-elokuva. Vuonna 1976 Miss Piggy aloitti kuorossa Muppet Show’ssa. Miss Piggyn karisman ja kirjekurssilta opitun karaten vuoksi hän niin pelätään kuin palvotaankin. Piggyn ura laajeni televisioerikoisuuksiin, kotivideoihin ja kirjoihin.


title: Miss Piggy

text: Miss Piggy näytteli kahta säännöllistä roolia Muppet Show’n luonnoksissa: "Eläinsairaalassa" roolina oli hurmaava sairaanhoitaja ja "Siat Avaruudessa" -luonnoksessa perämies Piggy.


title: Hussain Shah Syed

text: Hussain Shah Syed (Urduksi سيد حسين شاه, s. 14. elokuuta 1964) on pakistanilainen nyrkkeilijä, joka voitti pronssimitalin miesten keskiraskaassa sarjassa vuoden 1988 kesäolympialaisissa Soulissa. Shah on vapaapainija Muhammed Bashirin lisäksi ainoa henkilökohtaisen lajin mitalin olympialaisissa saanut pakistanilaisurheilija. Tämän johdosta vuonna 1989 Shah sai Pakistanin hallitukselta Sitara-i-Imtiaz-mitalin. Nykyisin Shah toimii nyrkkeilyvalmentajana Japanissa.


title: Aliu Djaló

text: Aliu Djaló (s. 5. helmikuuta 1992 Bissau, Guinea-Bissau) on guineabissaulaissyntyinen portugalilainen jalkapalloilija, joka edustaa Ykkösessä pelaavaa PS Kemi Kingsiä. Hän on pelipaikaltaan keskikenttäpelaaja, joka pelaa useimmiten keskikentän pohjalla.


title: Aliu Djaló

text: Djaló edusti vuodet 2003–2007 Boavista FC:n nuorten joukkueita, pelaten yhden kauden myös Pasteleirassa. Vuonna 2007 lupaavana pidetty Djaló siirtyi Englannin valioliigan Chelsea FC:hen siirtosummalla, joka nousisi mahdollisesti viiteen miljoonaan puntaan riippuen esiintymisistä edustusjoukkueessa.. Hän pelasi kuitenkin Chelseassa vain pääosin nuorten joukkueissa eikä debyyttiä edustusjoukkueessa koskaan tapahtunut.


title: Aliu Djaló

text: Tammikuussa 2012 Djaló siirtyi Kyproksen jalkapalloliigan AEL Limassoliin, jossa hän voitti kaudella 2011–2012 sarjan mestaruuden. Djaló pelasi limassolilaisseurassa neljä ottelua ilman maaleja.


title: Aliu Djaló

text: Vuonna 2013 Djaló siirtyi kotimaansa Primeira Ligan CS Marítimoon, jossa hän ei kuitenkaan pelannut yhtään ottelua ja matka jatkui helmikuussa 2014 Romanian pääsarjan Liga I:n Gaz Metan Mediașiin. Loppukauden aikana Djaló pelasi romanialaisseurassa kolme ottelua. Elokuussa 2014 hän siirtyi lainalle Puolan toiseksi korkeimman sarjatason MKP Pogoń Siedlceen, jossa hän esiintyi kahdessatoista sarjaottelussa syyskauden aikana. Helmikuussa 2015 Djaló siirtyi Ykkösen PS Kemi Kingsiin kauden 2015 kattavalla lainasopimuksella. Elokuussa Djaló solmi joukkueen kanssa vuoden mittaisen jatkosopimuksen jatkaakseen lainan päätyttyä seuraavallakin kaudella Kemissä. Syyskuussa hän siirtyi Kemistä Englannin kakkosliigan Crawley Town FC:een.


title: Aliu Djaló

text: Djaló on edustanut Portugalin poikamaajoukkueita 18 kertaa 2008–2012.


title: Aliu Djaló

text: Djalóa kutsutaan usein nimellä "Kaby Djaló" tai vain pelkkä "Kaby".


title: Aliu Djaló

text: Djalón veli Yannick Djaló on myös jalkapalloilija. Hän on pelannut Portugalin maajoukkueessa.


title: Ukrainan joukkojen kesäoffensiivi 2014

text:
Ukrainan joukkojen kesäoffensiivi 2014 oli Itä-Ukrainan kriisin
vaihe, jossa hallituksen joukot valtasivat kapinallisilta alueita. Ukrainan armeija tulitti kapinallisten valvomia asutuskeskuksia raskain asein. Runsaasti pakonalsia pakeni Venäjälle. kapinalliset luopuivat heinäkuussa valvomastaan keskuksesta Slovjanskista. Joku ampui heinäkuussa alas maleasialaisen matkustajakoneen.Venäjän puolelta tullut vapaaehtoinen apu pysäytti kapinallisten vastahyökkäyksen elokuussa 2014.


title: Ukrainan joukkojen kesäoffensiivi 2014

text:
Maanantaina 26. toukokuuta 2014 käytiin tähän mennessä kovimmat taistelut, kun Ukrainan asejoukot surmasivat kymmeniä separatisteja vallatessaan takaisin Donetskin lentokentän, kärsimättä itse miestappioita. 33 ruumishuoneelle tuodusta noin 50 kuolleesta kapinallisesta oli Venäjän kansalaisia.. Slovjanskin lähellä kuoli noin 12 ukrainalaista sotilasta, kun separatistit ampuivat Ukrainan hallituksen sotilaita kuljettaneen helikopterin alas. Slovjanskin alueella oli Ukrainan armeijan tulitus tappanut ja ajanut pakoon joitain siviilejä. Venäjän TV esitti 28. toukokuuta väitteitä siitä, että Ukrainan armeija tulittaa raskain asein Slovjanskia ja Kramatorskia osuen siviilikohteisiinkin aloitettuaan mittavan sotilasoperaation näiden valtaamiseksi. Molempien osapuolten sotatoimia haittasivat yhä muun muassa joukkojen koordinaation puute ja muut ongelmat, jotka estivät joukkoja toimimasta tehokkaasti ja tuloksellisesti. Osin jo aiemmin alkanut Venäjän joukkojen vetäytyminen Ukrainan rajalta oli täydessä vauhdissa 30. toukokuuta 2014.
Ukrainan hallitus ja länsi vaativat Venäjää sulkemaan Ukrainan vastaisen rajansa niin, etteivät aseelliset taistelijat pääse Venäjältä Ukrainaan. Venäjä ei suostunut tähän, mutta sanoi lähettävänsä ehkä humanitaarista apua Ukrainaan. Ukraina ja Venäjä pääsivät osittaiseen sopuun kaasukiistassaan. Etyj harkitsi tarkkailijoidensa uudelleenjärjestelyjä sieppausuhan ja taistelujen takia.


title: Ukrainan joukkojen kesäoffensiivi 2014

text: Kesäkuun 3. päivänä sekä venäläinen, valtiollinen uutistoimisto Itar-Tass että Ukrainan sisäministeri Arsen Avakov ilmoittivat laajamittaisesta hyökkäyksestä muun muassa Slovjanskiin. Avakov käytti maan turvallisuusviranomaisten toimista nimitystä ”terrorismin vastainen operaatio”. Avakov on kehottanut muun muassa Donetskin ja Luhanskin alueen siviileitä on pysymään sisätiloissa.


title: Ukrainan joukkojen kesäoffensiivi 2014

text: Ukrainan virallista linjaa lähellä olevat lähteet kertoivat muun muassa että Krasnyi Lymanin kaupunki Donetskin alueen pohjoisosassa oli päivän (3. kesäkuuta) aikana saatu hallituksen valvontaan, vaikka separatistien konekivääritulitus pudotti taistelujen aikana yhden ukrainalaisen helikopterin. Separaisteille oli annettu uhkavaatimus antautua tai tulla tapetuksi. Suuressa terrorismin vastaisessa taistelussa Slovjanskin lähistöllä Semenivkan kylän seudulla kerrottiin suurista henkilömenetyksistä. Jopa 300 tai 500 aseistautuneen ”terrorististin” raportoitiin kuolleen ja 500 tai 1 500 haavoittuneen. Ukrainan turvallisuusviranomaiset kertoivat menettäneensä itse tässä taistelussa kolme sotilasta ja 50 haavoittuneen. Separatistijohtaja kuitenkin kiisti nämä lukumäärät ja väitti Ukrainan joukkojen kärsineen suuremmat tappiot kuin separatistitaistelijat. Puolustushallinto kertoi, että mahdollisesti yhdestä Venäjän Krimin alueelta haltuunsa ottamasta MiG-29-sotilaslentokoneesta olisi tulitettu siviilejä. Luhanskin kaupungin lounaisosissa Ukrainan rajavartioston varikkotiloja () piiritti myös 3. kesäkuuta yli 300 Venäjä-mielisen taistelijan joukko. Raskain konekiväärein, panssarintorjunta-asein ja kranaatinheittimin aseistautuneiden piirittäjien joukossa raportoitiin olevan Venäjän puolelta tulleita Donin kasakkoja. Edellispäivän taistelussa esimerkiksi venäläinen RT-televisiokanava näytti hyökkääjien piiloutuneen paljolti siviiliasutuksen joukkoon ja panssarintorjunta-aseita käytetyn viereisen kerrostalon katolta. Ukrainalaistaho arvioi hyökkääjien käyttäneen siviilejä ihmiskilpinään. Ukrainalaislähde raportoi jo 3. kesäkuuta päivällä yhdeksän hyökkääjän menehtyneen ja 28:n haavoittuneen, vaikka piiritys jatkui tämän jälkeenkin. Myös ukrainalaisvarikkoa puolustaneita rajavartijoita haavoittui päivän aikana.


title: Ukrainan joukkojen kesäoffensiivi 2014

text: Ukrainalaislähteiden mukaan Itä-Ukrainassa toimivien ”terroristien” aktiivijoukko käsittää arviolta noin 10 000 aseistautunutta taistelijaa, joiden puolella on luokkaa kymmenen prosenttia alueen väestöstä.


title: Ukrainan joukkojen kesäoffensiivi 2014

text: Entisen GRU-upseerin Igor Srelkovin miehet pidättivät 10. kesäkuuta Slovjanskin kapinapormestarin Vjatšeslav Ponomarjovin vieden vangiksi SBU:n rakennukseen syyttäen tätä julkisten varojen väärinkäytöstä. Tapaus liittyi kapinallisten keskinäiseen valtataisteluun. Venäjältä tulleet taistelijat koettivat saada kurittomat kapinalliset valvontaansa.


title: Ukrainan joukkojen kesäoffensiivi 2014

text: Ukrainan mukaan kolme panssaria oli tullut Venäjän puolelta rajaa Ukrainaan 12. kesäkuuta mennessä. Venäjä kiisti tämän, ja syytti ukrainalaisten miehistönkuljetusvaunujen käyneen Venäjällä. Ukrainan joukot hyökkäsivät onnistuneesti Mariupolissa ja ilmoittivat varmistaneensa yli 100 km Ukrainan rajaa. Pohjoisempana Slovjansk oli ollut saarrettuna jo kuukauden ja olot kaupungissa olivat saarron takia sietämättömät. 12. kesäkuuta tapahtui viikon sisään jo toinen Donetskin tasavallan johtajan Denis Pushilinin murhayritys autopommilla, mutta koska Pushilin ei ollut käyttänyt räjähtänyttä autoa pariin päivään, attentaatti epäonnistui. Edellisellä viikolla oli murhattu ampumalla Pushilinin avustaja Maksim Petrukhin.


title: Ukrainan joukkojen kesäoffensiivi 2014

text: Separatistit ampuivat perjantaina 13. kesäkuuta 2014 alas armeijan kuljetuskoneen, jolloin 40 sotilasta ja yhdeksän miehistön jäsentä kuolivat. Tapauksen johdosta julistettiin kansallinen surupäivä. Ukrainan ulkoministeri käytti Venäjän vastaista mielenosoitusta rauhoitellessaan Putinista alatyylistä sanaa. Ukrainan poliisijoukot eivät tätä ennen olleet onnistuneet rauhoittamaan suuttuneita protestoijia. Venäjä vaati Ukrainan ulkoministerin vaihtamista.


title: Ukrainan joukkojen kesäoffensiivi 2014

text: Venäjän kantaa ainakin osin levittävä RT oli kertonut paljon Ukrainan armeijan tulituksen aiheuttamista siviiliuhreista. Kaksi venäläistä toimittajaa kuoli Itä-Ukrainassa, mistä Putin ilmaisi huolensa.


title: Ukrainan joukkojen kesäoffensiivi 2014

text:
Poroshenko sanoi 19. kesäkuuta 2014 Ukraina allekirjoittavan viikon sisään sopimuksen EU:n kanssa. Hän sanoi myös maan olevan sotatilassa, mutta toisaalta pyrki yksipuolisella tulitauolla kriisin ratkaisuun. Tuliteon ehtona oli kuitenkin se, että Ukraina varmistaisi ensin sotilasoperaatiollaan maan itärajan.
Donetskin separatistit eivät suostuneet tulitaukoon. Samana päivänä separatistit hyökkäsivät erään tiedon mukaan 4000 miehen voimin Slovjanskin itäpuolella Krasny Limassa, jolloin käytiin sodan siihen asti rajuimmat taistelut.